title: Open Wheel Grand Prix

text: Open Wheel Grand Prix on Adobe Shockwaven kehittämä tietokonepeli, jossa tavoitellaan Formula 1-sarjan maailmanmestaruutta fiktiivisillä talleilla, joita ovat muun muassa Streamer, White Horse ja Arrowhead.


title: Open Wheel Grand Prix

text: Pelissä on mukana kauden 2009 kaikki 17 osakilpailua fiktiivisillä radoilla sekä USA:n osakilpailu. Pelissä on fiktiivisiä kuljettajia, kuten Vijay Sinha ja Louis Claire.


title: Open Wheel Grand Prix

text: Open Wheel Grand Prix'ssä on kolme vaikeustasoa; Rookie (Aloittelija), Pro (Ammattilainen) ja Legend (Legenda).


title: Tybrind Vig

text: Tybrind Vigin mesoliittinen asuinpaikka sijaitsee Fynin saaren länsirannalla Tanskassa ja se edustaa yhtä parhaiten säilynyttä ja arkeologisesti tutkittua myöhäisen Ertebøllen kulttuurin asuinpaikkaa. Materiaalin ajoitukset asettuvat ajanjaksolle 5 500–4 000 eaa.. Kaivaukset olivat ensimmäiset Tanskassa, jotka suoritettiin koko ajan veden alla. Haasteelliset tutkimukset kannattivat, sillä laaja löytöaineisto sisälsi myös orgaanista materiaalia, mikä on kaivauskohteen erityispiirre. Kohteesta löytyi muun muassa lähes ehjä ruuhi, kattava lajitelma meloja ja jousia sekä runsaasti kalastusvälineitä. Kohteesta tuli heti eräs Tanskan kuuluisimmista arkeologisista kaivauskohteista.


title: Tybrind Vig

text:
Ennen Tybrind Vigin asuttamista, paikka oli syvällä sisämaassa. Jääkauden aikana suuret mannerjäätiköt sitoivat suuren määrän vettä itseensä ja valtamerien vedenpinta aleni kymmeniä metrejä. Tämä paljasti Pohjanmerellä suuria alueita nykyistä merenpohjaa ja esimerkiksi Tanskan nykyiset salmet ja saaret olivat tällöin maatuneet, ja Vähä-Beltin keskellä virtasi joki, joka keräsi vetensä Jyllannin niemimaan itäpuolelta ja yhtyi pohjoisempana Iso-Beltin kautta laskevaan jokeen.
Boreaalisella- ja atlantisella ilmastokaudella meri kohosi peittäen asteittain alleen edellä mainitut mainitut maa-alueet. Merenpinnan kohoaminen siirsi merenrantaa lähemmäksi Tybrind Vigiä ja jossakin vaiheessa aikajakson 6 000−5 000 eaa. välillä jokisuisto sijaitsi Vähä-Beltin pohjoispäässä. Kun meri kohosi edelleen, muuttui Vähä-Belt salmeksi, joka huuhtoi saareksi muuttuneen Fynin rantoja lähes nykyisellä korkeudella.


title: Tybrind Vig

text: Tybrind Vig oli tuolloin laguuni, jota suojasi pitkänomainen niemi tai saari Vähä-Beltin suunnalta tulevalta aallokolta. Sisälle laguuniin pääsi melomaan ainakin pohjoisessa sijainneen kapean aukon kautta. Matalassa laguunissa vesi oli vähäsuolaista merivettä, johon sekoittui makeaa vettä laguuniin purkautuvien ojien kautta. Merenpohja oli hiekkaa, kiviä ja mutaa, jossa kasvoi kaislikkoa ja merilevää. Lähiseudun tiheät metsät kasvoivat enimmäkseen tammea, mutta myös muita lehtipuita kuten lehmusta ja jalavaa, sekä pihtaa. Rantoja peittivät hasselpähkinä, leppä ja koivu.


title: Tybrind Vig

text:
Arkeologian ja sukeltamisen harrastaja Hans Dal kertoo olleen ystäviensä kanssa etsimässä arkeologisia esineitä Tybrind Vigin lahdella vuonna 1975. Koska päivä ei ollut tuottoista, otti hän harppuunansa ja lähti sukeltaen kalastamaan. Noin 300 metriä rannasta näki hän merenpohjassa tummemman alueen, josta erottui paljon osterinkuoria, piikiven kappaleita ja puunrunkoja. Näiden joukosta löytyivät myös villisian alaleuan luu, joitakin sarven kappaleita, kivisiä työkaluja ja työstettyä puuta.
Hans Dal otti ystävineen yhteyttä Moesgårdin museoon samana vuonna. Tutkimukset aloitettiin vuonna 1978 suoritetuilla koekaivauksilla, joita johti Søren Andersen. Veden alla työskennellen poistettiin kaivausalueelta jopa metrin verran mutaa ja savea. Mudan joukosta löydettiin piikiveä, eläinten luita, sarvia, puuta ja puuesineitä, keramiikan sirpaleita, lehtiä, hedelmiä, siemeniä, oksia ja puunrunkoja. Kun huomattiin, että jäännösten säilyvyys oli ollut erittäin hyvä, kannatti aluetta tutkia vielä useita vuosia eteenpäin. Kaivaukset lopetettiin vuonna 1988.


title: Tybrind Vig

text: Kaivettu materiaali löytyi 250 metrin päästä rannasta noin 2−3 metrin syvyydestä. Siellä otollisin alue käsitti Hans Daalin huomaaman tumman alueen sekä sen lähiympäristön. Tumma alue muodosti nauhamaisen rannan suuntaisen kaistaleen ja tutkimukset suoritettiin sen ympärillä 50×10 metrin suuruisella alueella.


title: Tybrind Vig

text: Jäännösten säilyvyyttä on parantanut useat seikat. Asuinpaikka on hylkäämisen jälkeen ruohottunut ja peittynyt merilevään, mikä stabiloi merenpohjan pintaa eroosiota vastaan. Tuona aikana merenpinta kohosi hiljalleen ja nousevan vedenpinnan aallokko huuhtoen irrotti rannasta savea ja mutaa, joka peitti jäänteet hapettomalla ja kalkkia sisältävällä kerroksella. Luonnollinen orgaaninen hajoaminen on siksi hidastunut tai ehkä täysin pysähtynyt, mikä säilytti kaivauksissa paljastuneet puu-, luu-, kaarna- ja kuitumateriaalit.


title: Tybrind Vig

text: Syvimmät kerrostumat, joiden löydöt ajoitetaan vanhempaan Ertebøllen kulttuurikauteen, makasivat syvemmällä hiekkaisen mutakerrostuman alla. Asuinpaikkaa on asutettu noin 1 500 vuotta valtamerien pinnannousun eli transgression aikaan. Nouseva merivesi peitti alleen rantakerrostumat ja asumukset siirrettiin ylemmäksi rannalle. Näitä jäännöksiä peitti ohut ja hienojakeinen savinen muta, jota aallokko irrotti rantahiekasta. Lopulta asuinpaikka hylättiin ja siitä jääneet kerrostumat ajoitetaan noin vuodesta 5 500 eaa. vuoteen noin 4 000 eaa..


title: Tybrind Vig

text: Laguunin rannoilta tiedetään olleen useita asuinpaikkoja, mutta niistä on enää vain vähän löydöksiä jäljellä. Pääosa löydöistä on tehty alueelta, joka on sijainnut laguunin pohjoisosassa sijainneen asuinpaikan edustalla. Sen sijainti suhteessa aallokkoon ja rannan jyrkkyys ovat olleet säilymiselle sopivat, sillä aallokko ei ole tuhonnut ihan kaikkea pohjaan ja maalla paikalleen jäänyttä materiaalia.


title: Tybrind Vig

text: Kaivausalueesta suuri osa kuului muinaiseen merenpohjaan, jossa harjoitettiin kalastusta. Paikalle on jäänyt paljon kalastusrakenteita, joita ovat muun muassa kalapadot, katiskat ja ohjaavat seinämät.


title: Tybrind Vig

text: Kaivausalue käsitti suurimmaksi osaksi muinaista merenrantaa, mutta myös muinaisen asuinpaikan ranta-aluetta. Rannan edustalla on ilmeisesti kasvanut kaislikkoa ja merilevää, joka on sitonut paikalleen veteen heitettyä roskaa ja rojua. Nämä ovat ajatuneet kellumalla kaisikkoon ja painuneet sitten vettyneinä löytöpaikalleen meren pohjaan. Osa löytöesineistöstä on kuitenkin ollut kalastusvälineitä, jotka on jätetty aktiivikäytön jälkeen veteen paikoilleen. Myös hajonneiden kalastusvälineiden jäänteitä löydettiin runsaasti. Myös Ertebøllen kulttuurille tyypillisiä osterinkuorien tunkioita havaittiin.


title: Tybrind Vig

text: Muinaisen asuinpaikan merenpohjaan on jäänyt erilaisia kalastusvälineitä ja kalastusrakennelmien jäänteitä. Tällaisia olivat puuosat, jotka ovat olleet mertojen tukikaarina. Merta on ollut oksista valmistettu häkkimäinen ansa, jossa sisään uinut kala ei osannut takaisin ulos vaan jäi mertaan satimeen. Mertoja on ilmeisesti ollut käytössä kahdenlaisia. Ympyrän muotoiset tukikaaret ovat olleet käytössä merroissa, joita on vielä muutama vuosikymmen sitten käytettiin pehmeillä merenpohjan paikoilla. Puoliympyrän muotoisia kaaria käytettiin kovilla tai kivisillä paikoilla.


title: Tybrind Vig

text:
Mertoja on ilmeisesti käytetty kalapatojen ja ohjaavien seinämien muodostamissa sumpuissa ansana. Yhtään ehjää seinämää ei kaivauksista löytynyt, mutta osia niistä kylläkin. Näitä hasselpähkinän pitkistä ja suorista oksista valmistettuja risuseinämän osia löytyi kaivausalueelta merenpohjalla makaamassa. Niitä on tuettu veden alla pystyasentoon jopa neljä metriä pitkillä seipäillä, jotka on isketty merenpohjaan pystyyn. Kaloja on saatettu pyydystää sumpuista aktiivisestikin. Risuseinämien läheltä ja vierestä löydettiin pohjaan iskeytyneinä noin sata luu- tai puupiikkiä. Ne ovat saattaneet irrota heittokeihäistä tai atraimista, joissa on ollut kolme piikkiä kärkenä. Tällaisilla välineillä on Andersenin mukaan saatettu pyydystää sumppuun jääneitä kaloja.
Kaivauksissa ei löytynyt ehjää kalastusverkkoa, mutta sieltä löytyi verkon riekale sekä pieniä kasvikuiduista valmistettuja siimanpätkiä, joissa oli solmuja. Verkon lanka on valmistettu lehmuksen ja pajun kuoresta. Verkon käyttöön viittasi myös puinen kelluke, johon on ilmeisesti verkon paulan kiinnittämistä varten tehty yksi reikä.


title: Tybrind Vig

text: Kaivauksissa löytyi yli 10 ongenkoukkua ja lukuisia keskeneräisiä koukun aihioita. Jopa kolme senttimetriä pitkät koukut on valmistettu saksanhirvien kylkiluista. Yhdestä koukusta löytyi pätkä kasvikuituista siimaa. Tämä löytö valaisi tapaa, jolla koukku kiinnitettiin siiman päähän. Koukuilla on voitu pyydystää esimerkiksi turskaa, jonka luita esiintyi kaivausmateriaalissa kaikista eniten. Muotoiltuja kivisiä siimanpainoja ei löytynyt, mutta ne ovat olleet melko harvinaisia mesoliittisissa kaivauskohteissa. Painoina on saatettu käyttää luonnon muotoilemia kiviä, jotka eivät kaivauksissa erotu muusta kivimassasta.


title: Tybrind Vig

text: Kaivauksissa löydettiin 15 melaa, tai melan osaa, sekä kolmen yksipuisen koverretun ruuhen jäänteet. Yhdessä kalastusvälineiden kanssa löydöt antavat vakuuttavan kuvan asukkaiden merellisestä elämästä.


title: Tybrind Vig

text: Kaikki melat ovat saarnea ja ne on valmistettu veistämällä ne puusta yhtenä kappaleena. Osa meloista löytyivätkin ehjinä, joten niiden pituus voitiin mitata. Melat olivat noin metrin pituiset. Lapojen leveydet ovat vaihdelleet, mutta ne ovat kaikki olleet sydämen muotoisia. Neljässä lavassa erottui koristekuvioita. Koristeltujen melojen varret olivat pitempiä ja melat olivat veistetty varreltaan ja lavaltaan muita ohuemmiksi.


title: Tybrind Vig

text: Melojen koristekuviot eroavat motiiviltaan muista mesoliittisten esineiden koristeluista. Kivi- ja luuesineissä on usein viivamaisia koristeita, kuten sahalaitakuvioita, verkkokuvioita, rinnakkaisia viivoja ja muita viiltämällä tehtyjä ornamentteja. Tybrind Vigin melat on koristelty toisella tekniikalla. Puun pintaa on pakottamalla tai hiomalla saatu kuvio erottumaan lavan tasaisesta pinnasta. Kuvio on muodostanut syvennyksistä, joita on korostettu lisäämällä syvennyksiin väriaineita. Nykyään väri näyttää ruskealta, mutta väriaineen alkuperäistä väriä ja koostumusta ei tunneta. Melojen koristeet ovat erilaiset, vaikka tyyli onkin samantapainen. Osa meloista on koristeltu molemmilta puolilta. Koristeltuja meloja on saatettu käyttää eri tarkoituksessa kuin vankkatekoisempia koristelemattomia meloja.


title: Tybrind Vig

text: Vuoden 1979 kaivauksissa löydettiin ensimmäinen ruuhi. Tämä oli ensimmäinen Tanskassa löydetty lähes ehjä puunrungosta koverrettu mesoliittinen ruuhi (ruuhi I). Sen perä makasi metrin syvyydessä mudassa, kun taas keula makasi merenpohjalla näkyvissä. Ruuhi oli veistetty suorasta lehmuksen rungosta ja siitä löytyi koko pituudelta vain yksi oksankohta. Löydettäessä ruuhi oli 9,5 metriä pitkä, mutta sen perästä puuttui osa. On arvioitu, että sen alkuperäinen pituus on ollut 10 metriä. Ruuhen leveys oli 65 senttimetriä ja sen poikkileikkaus oli litistyneen U:n muotoinen. Vaikka mudan paino oli levittänyt ruuhta jonkin verran, nousivat sen laidat vielä noin 30−40 senttimetriä pohjan yläpuolelle. Ruuhen paino on saattanut olla 200−500 kilogrammaa ja kantavuus 700 kilogrammaa.


title: Tybrind Vig

text: Ruuhi I on koverrettu poittaisella kirveellä tai taltalla, joka on muistuttanut nykyistä telsoa. Kirveen veistojäljet näkyvät edelleen koko ruuhen pituudelta. Laidan reunat on veistettu miellyttävän pyöreiksi. Ruuhen pohjalla makasi suuri ja litteä kivi, joka Andersenin mukaan on voinut olla painokivi eli paarlasti. Kivi on saattanut olla vakauttamassa ruuhta alentamalla sen painoistettä, jotta se ei olisi ollut liian kiikkerä. Toinen selitys voi liittyä upottamiseen. Käyttämätön ruuhi on voitu upottaa kivellä veteen, ettei se kuivu ja halea. Ruuhessa I on pidetty myös tulta, sillä sen pohjalla oli savesta ja kivistä kasattu hiiltynyt paikka. Andersen viittaa selityksessään joko yökalastukseen, jossa tulen loimu on houkutellut kaloja pyydystettäväksi, tai lämmitykseen, jossa tuli on lämmittänyt melojia heidän kylmillä matkoillaan.


title: Tybrind Vig

text: Ruuhen perä, joka löytyi metrin verran hautautuneena mutaan, on ollut irtileikattu ja sen rungossa löytyi 7 säännöllisesti tehtyä reikää, jolla perä on ollut kiinnitettynä runkoon. Peräosaa ei kaivauksissa löytynyt. Ruuhen löytösyvyyden ja puuaineksen ajoituksen avulla ruuhi on ajoitettu noin 4 600 eaa. (3 800−3 700 eaa. (ei kalibroitu ajoitus)). Sitä on käytetty Ertebøllen nuoremmalla eli keraamisella kaudella.


title: Tybrind Vig

text: Muut kaksi ruuhta löydettiin myöhemmin. Ruuhet II löydettiin vuonna 1984 ja III vuonna 1993. Ruuhesta II löytyi 3,2 metriä pitkä osa ja sitä on korjattu ainakin kerran. Ruuhi III oli 5,2 metriä pitkä. Myös tässä ruuhessa oli merkkejä tulenpidosta. Toinen ruuhista makasi kivetyn merenpohjan päällä. Kiveyksen viereen on isketty vahvempia paaluja, jotka saattavat kuulua rantautumis- ja venepaikan rakennelmiin.


title: Tybrind Vig

text: Kaivauksissa tavattiin jäänteitä 4−5 yksilön hautauksista. Rantaeroosio oli huuhtonut maata pois hautojen päältä paljastaen ne osittain. Tästä johtui se, että useimmista haudoista tavattiin vain joitakin ihmisen luita. Nämä haudat oli ilmeisesti kaivetty kylän taakse. Yhdestä luusta huomattiin parantuneen murtuman jälkjet. Sen sijaan varsin koskemattomana on säilynyt naisen ja vastasyntyneen lapsen kaksoishauta, joka on kaivettu maahan kylän keskelle. Lapsi on luista päätelen ollut muutaman kuukauden ikäinen ja lapsi on laitettu naisen syliin makaamaan. Naisen kuolinikä arvioidaan olevan 15−17 vuotta. Naisen luista otetut kollageeninäytteet antoivat ajoitukseksi 6750 ± 80 BP eli noin 5 700−5 600 eaa.. Radiohiilianalyysissä on määritelty myös niin sanotut δ¹³C -arvot, jotka olivat -15,7‰ ja -17,6‰. Tällaisia arvoja saadaan vain nauttimalla paljon merellistä ravintoa.


title: Tybrind Vig

text: Vaikka naisen hauta oli hyvässä kunnossa, ei hauta-antimia löydetty. Hautojen ulkopuolelta löytyi kaksi koristehammasta, joihin oli ripustamista varten porattu reiät.


title: Tybrind Vig

text: Keramiikkaa löytyi kaivausalueen pintakerroksista. Vaikuttaa siltä, että tätä Ertebøllen keramiikkaa otettiin täällä käyttöön 4 700 eaa.. Astian sisäpinnasta otetuista näytteistä on arveltu ruukuissa keitetyn kalakeittoa. Turskaa, kasviksia ja yrttejä sisältävää keittoa lämmitettiin nuotion reunalla sen tuhkassa.


title: Tybrind Vig

text: Kaivausta aikana löytyi noin 30 tammipuun runkoa, jotka olivat peittyneet merenpohjan mutaan. Näistä valittiin 17 runkoa, joista otettiin kairausnäytteet dendrokronologisiin tutkimuksiin. Vain kahdeksan näytetteen vuosirenkaat voitiin sovittaa saksalaiseen kokoamaan dendrokronologiseen sarjaan. Tulosten mukaan puut olivat kasvaneet vuosien 4 846−4 455 eaa. aikana eli yhdessä ne kattoivat 392 vuoden ajanjakson. Muut näytteet ajoitettiin perinteisemmällä radiohiilimenetelmällä, joka sijoitti näytteet väljemmin välille 5 200−4 300 eaa..


title: Tybrind Vig

text: Runkojen hyvälle säilymiselle on annettu selitys. Metsä on asutuksen lähelläkin kasvanut aivan rannassa kiinni ja veteen kaatuneista puista osa on jäänyt suoraan veden alle. Merenpinnan koko ajan noustessa on laguunissa vallinnut otollinen tilanne puunrunkojen säilymiselle. Vaikuttaa siltä, että rungot makasivat merenpohjalla ensimmäiset 400 vuotta vapaasti ennen kuin sedimentit peittivät ne alleen. Puut ajoitettiin 4 700−4 600 eaa.. Viimeisenä kuollut tammi kaatui 229-vuotiaana veteen kärsittyään sitä ennen pitkään huonokasvuisuudesta. Tähän on voinut olla syynä merivedenpinnan kohoaminen tammen kannalta kriittiselle korkeudelle. Edellä mainitut ajoitukset auttavat osaltaan ymmärtämään merenpinnan nousua.


title: Tybrind Vig

text: Mielenkiintoinen löytö on pala tekstiiliä. Se on valmistettu neulomalla langat yhteen verkkomaisesti samalla tekniikalla kuin kalaverkotkin tehdään kävyllä ja kalvosimella. Tekstiililöydös oli kovin pieni eikä siksi voida tietää mitä tarkoitusta varten se on valmistettu.


title: Tybrind Vig

text: Mielenkiintoisia olivat myös löydetyt 10 jousta. Jousi on valmistettu halkaisemalla pitkä, suora ja oksaton jalavan oksa. Sitä on muotoiltu ominaisella tavalla, jotta se olisi optimaalinen jännittää. Yksi ehjänä säilynyt jousi on 160 senttimetriä pitkä.


title: Tybrind Vig

text: Muut löydöt ovat muun muassa päistään teroitetut puukepit, atrainten-, harppuunien- tai keihäiden varret, ruuhen istuinlaudat ja sarvesta valmistetut hakut, kirveet ja taltat.


title: Tybrind Vig

text: Ravinnon lähteistä kielivät erilaiset hajalöydöt kaivausalueen pohjamudasta, jossa löydökset ovat veteen heitettyjen tähteiden ja jätteiden jäännöksiä. Suurin osa niistä olivat nisäkkäiden, lintujen ja kalojen luita. Metsästys tuotti runsaasti saksanhirviä, metsäkauriita, villisikoja, mutta alkuhärkä ja hirvi olivat satunnaisempia saaliseläimiä. Turkisten takia metsästettiin näätää,kettua, saukkoa, majavaa ja hilleriä. Näitä ei ilmeisesti syöty, koska luista havaitut viillot liittyivät vain nahan irrottamiseen. Turkiseläinten osuus oli saaliseläimiin verrattuna suuri, mikä on Ertebøllen kulttuurissa ollut tyypillistä. Ainoa tunnistettu kotieläin oli koira.


title: Tybrind Vig

text: Myös merellisiä nisäkkäitä pyydettiin. Harmaahylkeitä, tappajavalaita ja pyöriäisiä metsästettiin merellä ruuhista käsin. Niiden metsästys on vaatinut yhteistyötä sekä harppuunoita ja peitsiä. Rannikkovesillä voitiin metsästää vesilintuja, mutta vesilintujen luut ovat säilyneet huonosti ja lajikirjo tunnetaan heikosti.


title: Tybrind Vig

text: Pohjamutaa seulottaessa löydettiin paljon pieniä kalanluita ja ruotoja, jotka olivat säilyneet tunnistettavina mudan hapettomassa tilassa. Tunnistettuja lajeja olivat mustatokko (Gobius niger), silokampela (Scophthalmus rhombus, tav), simppu (Acanthocottus scorpius), turska (Gadus morhua, eniten), sinihuulikala (Labrus mixtus), hietakampela (Limanda limanda, tav), ankerias (Anguilla anguilla), merineula (Sygnathus acus), silli (Clupea harengus), makrilli (Scomber scombrus), punakampela (Pleuronectes platessa), kampela (Platichthys flesus, tav), lohi (Salmo salar), muu lohikala (Salmonidae), piikkihai (Squalus acanthias, tav), kolmipiikki (Gasterosteus aculeatus, tav) ja kivinilkka (Zoarces viviparous).


title: Tybrind Vig

text: Näistä murtoveteen sopeutuneita kalalajeja ovat muun muassa kampela, mustatokko, kolmipiikki, kivinilkka ja merineula. Kauempaa laguunin ulkopuolelta on pyydystetty silliä, makrillia ja sinihuulikalaa. Vaelluskalat nousevat rannikolle yleensä vain kutemaan, jolloin ne ovat helposti pyydystettäviä. Näitä olivat silli, lohi, ankerias ja piikkihai. Tybrind Vig on ollut otollisessa paikassa molempia kalastusympäristöjä ajatellen.


title: Tybrind Vig

text: Kasvisravinto on säilynyt huonosti. Mudasta löytyi runsaasti hasselpähkinöiden kuoria ja koska hasselpähkinää kasvoi seudulla runsaasti, on sen täytynyt kuulua ruokavalioon. Mudan joukossa oli myös tammenterhoja, mutta niitä on pudonnut veteen myös rantapuiden oksilta. Tiedetään kuitenkin muilta asuinpaikoilta, että terhoja on lioteltu vedessä niiden kitkeryyden vähentämiseksi. Niitäkin on voitu syödä Tybrind Vigissä.


title: Violettimetallipyrstö

text: Violettimetallipyrstö ("Metallura baroni") kolibreihin kuuluva lintulaji. Se elää erittäin uhanalaisena Ecuadorissa, jonka endeemiseen lajistoon se kuuluu.


title: Violettimetallipyrstö

text: Kooltaan violettimetallipyrstö kasvaa noin 10&bdash;11 cm pitkäksi. Koiras violettimetällipyrstö on päästään, selästään, siivistään ja vatsastaan väritykseltään tumman oliivinvihreä. Koiraalla on kurkussaan suurikokoinen kiiltävän violetti laikku, ja sininen pyrstön yläosa. Naaras nuistuttaa ulkonäöltään lajin koirasta, mutta sen kurkkulaikku on pienenmpi ja vatsa on harmaa tihein vihrein pilkuin. Violettimetallipyrstön nokka on suora ja pitkähkö.


title: Violettimetallipyrstö

text: Violettimetallipyrstöä tavataan ainoastaan Ecuadorin eteläosan Andeilta. Se elää kosteissa metsissä ja niitä ympäröivillä ruohikko- ja pensaikkomailla tyypillisesti noin 3 100–4 000 metrin korkeudessa merenpinnasta. Violettimetallipyrstön ravintoa ovat kukkien meden lisäksi hyönteiset ja muut selkärangattomat pieneläimet, joita ne pyydystävät ilmasta ja kasvien lehdiltä. Linnun pesimäkausi on keväällä.


title: Violettimetallipyrstö

text: Violettimetallipyrstökannan kooksi arvioidaan noin 1 000–2 500 yksilöä. Kantaa uhkaavat metsien hakkuu polttopuiksi ja karjan laidunmaiksi tai mäntyjen viljelyyn. Myös metsien läheisyydessä sijaitsevien pensaikko- ja ruohomaiden polttaminen ja karjan laiduntaminen niillä vähentävät violettimetällipyrstölle soveltuvien elinympäristöjen määrää.


title: Caldwellin piirikunta

text: Caldwellin piirikunta () on usean Yhdysvaltojen piirikunnan nimi:


title: Cameronin piirikunta

text: Cameronin piirikunta () on usean Yhdysvaltojen piirikunnan nimi:


title: Patrick Blondeau

text: Patrick Blondeau (s. 27. tammikuuta 1968 Marseille) on ranskalainen uransa jo päättänyt jalkapalloilija, pelipaikaltaan puolustaja. Hänen kasvattajaseuransa on FC Martigues. Blondeaun ura kesti 18 vuotta, vuodesta 1987 vuoteen 2005 asti. Hän pelasi uransa aikana kasvattajaseuransa lisäksi AS Monacossa, FC Girondins de Bordeaux´ssa, Sheffield Wednesdayssa, Olympique de Marseillessa, englantilaisessa Watford FC:ssä ja US Créteil-Lusitanosissa. Blondeau pelasi Ranskan jalkapallomaajoukkueessa kaksi ottelua vuonna 1997 tekemättä yhtään maalia.


title: Patrick Blondeau

text: Blondeau on naimisissa muotisuunnittelija Véronika Loubryn kanssa ja heillä on kaksi lasta, Thylane ja Ayrton.


title: Claibornen piirikunta

text: Claibornen piirikunta () on kolmen Yhdysvaltojen piirikunnan nimi:


title: DeSoton piirikunta

text: DeSoton piirikunta () on kolmen Yhdysvaltojen piirikunnan nimi:


title: Jon Hendricks

text: Jon Hendricks (synt. John Carl Hendricks; 16. syyskuuta 1921 Newark, Ohio – 22. marraskuuta 2017 New York, New York) oli yhdysvaltalainen jazzlaulaja, -lauluntekijä ja rumpali. Hän edusti vocalese-tyyliä. Hän varttui Toledossa ja lauloi paikallisradiossa. Hän suoritti asepalvelusta vuosina 1942–1946 ja opiskeli oikeustiedettä ennen siirtymistään muusikon uralle. Aluksi hän soitti rumpuja ennen aktiivisen uran aloittamista sanoittajana ja laulajana. Vuonna 1952 hänen kappaleensa ”I Want You to Be My Babyn” levytti Louis Jordan. Vuonna 1957 Hendricks teki debyyttinsä levytyksellä.


title: Jon Hendricks

text: Hendricks muodosti kahden muun laulajan, Dave Lambertin ja Annie Rossin kanssa laulutrion. Trio pysyi toiminnassa vuoteen 1964 saakka ja vaikutti myöhempiin ryhmiin, kuten Manhattan Transferiin. Vuonna 1960 Hendricks kirjoitti ja ohjasi "Evolution of the Blues" -show’n Montereyn jazzfestivaalille. Vuosina 1968–1973 hän asui ja työskenteli Euroopassa. Yhdysvaltoihin palattuaan hän kirjoitti jazzista "San Francisco Chronicleen", opetti jazzia ja perusti vaimonsa, lastensa sekä muiden laulajien kanssa Hendricks Family -kokoonpanon. Hän levytti muun muassa World Pacificille, Columbia Recordsille ja Telarcille.


title: Karhunseitikki

text: Karhunseitikki ("Cortinarius brunneus") on seitikkien sukuun kuuluva lajiryhmä. Siihen kuuluvat seitikit ovat jotakuinkin samannäköisiä. Sienet eivät ole myrkyllisiä, mutta eivät myöskään hyviä ruokasieniä.


title: Karhunseitikki

text:
Karhunseitikkien lakki ja heltat ovat joko suklaanruskeita tai karhun turkin lailla ruskeita. Lakki on tavallisesti laakea ja keskuskohoumallinen. Jalka on vaalea tai
lakinvärinen. Sienet ovat kooltaan suurehkoja tai keskikokoisia.


title: Karhunseitikki

text: Karhunseitikkiä tavataan kuusimetsissä.


title: Jesper Thilo

text: Jesper Thilo (s. 28. marraskuuta 1941 Kööpenhamina) on tanskalainen jazzmusiikkia esittävä tenorisaksofonisti, joka on välillä soittanut myös alttosaksofonia ja klarinettia. Hän levytti ensimmäistä kertaa kokoonpanon johtajana Storyvillelle vuonna 1973. Hänen kanssaan soittivat muiden muassa Hank Jones, Kenny Drew, Clark Terry, Roland Hanna ja Harry Edison. Thilo esiintyi myös Miles Davisin "Aura"-albumilla vuonna 1989.


title: Jesper Thilo

text: Vuosituhannen vaihduttua Thilo on julkaissut useita levytyksiä Stunt Recordsille. Näitä ovat "Remembering Those That Were" (2009), "On Clarinet" (2010) ja "Scott Hamilton Meets Jesper Thilo" (2011).


title: Franklinin piirikunta

text: Franklinin piirikunta () on usean Yhdysvaltojen piirikunnan nimi:


title: Kaarle Tavela

text: Kaarle Kustaa Tavela (26. kesäkuuta 1810 Kangasala – 8. helmikuuta 1872 Kangasala) oli suomalainen ratsutilallinen, joka osallistui talonpoikaissäädyn edustajana Venäjän keisari Aleksanteri II:n kruunajaisiin Moskovassa 1856.


title: Kaarle Tavela

text:
Tavelan vanhemmat olivat talollinen Simo Kaarlenpoika ja Liisa Tuomaantytär. Hän edusti sukutilan viljelijänä yhdeksättä sukupolvea, ja hän oli kirjoitustaitoinen ja muutenkin valistunut talonpoika. Hän toimi kuudennusmiehenä ja oli seurakunnan köyhäinjohtokunnan jäsen. Kun Suomesta lähetettiin eri säätyjä edustava lähetystö Aleksanteri II:n kruunajaisiin, pyysi kenraalikuvernööri Fredrik Vilhelm von Berg, joka oli tavannut ulkomuodoltaankin muhkean Tavelan Tampereella, Tavelaa talonpoikien edustajaksi. Todennäköisesti Tavelan hyvin onnistunut osallistuminen lähetystöön sai suomalaiset talonpojat pyrkimään muutama vuosi myöhemmin keisarin puheille suomen kieltä koskeneessa asiassa. Tavela sai matkalta palattuaan keisarin suosionosoituksena Andreaksen ritarikunnan nauhassa kannettavan kultamitalin ja suuren hopeapokaalin.
Tavelan puoliso oli Justiina Eerikintytär (k. 1884).


title: Mitty Collier

text: Mitty Collier (s. 21. kesäkuuta 1941 Birmingham, Alabama) on yhdysvaltalainen R&B-, soul- ja gospellaulaja. Chess Records tarjosi hänelle levytyssopimusta vuonna 1960, ja hänen tunnetuin hittinsä on Chess Recordsin kautta vuonna 1964 julkaistu balladi "I Had a Talk with My Man". Muihin merkittäviin kappaleisiin lukeutuu Top 10 -listalle noussut R&B-hitti "Sharing You". Vuonna 1972 Collier jätti maallisen musiikin, ja sittemmin hän on keskittynyt gospelin laulamiseen. 1990-luvulla hän työskenteli pappina chicagolaisessa kirkossa. Hitistä "I Had a Talk with My Man" ovat tehneet coverversioita Dusty Springfield, Shirley Brown, Inez Foxx ja Marva Wright.


title: Harmaaraita

text: Harmaaraita on "Soturikissat"-kirjasarjassa esiintyvä fiktiivinen kissahahmo, joka asuu Myrskyklaanissa, villikissana syvällä metsässä. Harmaaraita saa "Salaisuuksien Metsä" kirjassa pojan ja tyttären, Myrskyturkin ja Sulkahännän.


title: Harmaaraita

text:
Kirjassa "Villiin luontoon" Harmaaraita esiintyy oppilasnimellä Harmaatassu ja asuu ja elää Myrskyklaanissa. Kirjan alussa hän ja kotikisu
Ruska tutustuvat toisiinsa, ja klaanissa Harmaatassusta tulee Ruskan eli Tulitassun ensimmäinen ja paras ystävä. Kirjan lopussa Harmaatassu ja Tulitassu osallistuvat taisteluun Varjoklaania vastaan ja saavat soturinimet, Harmaaraita ja Tulisydän.


title: Harmaaraita

text: Kirjassa "Tuli ja jää" Harmaaraita ja Tulisydän hakevat Tuuliklaanin kotiinsa Kaksijalkalasta, mihin klaani on paennut Rikkotähden häädettyä heidät nummilta. Pian tämän jälkeen molemmat saavat oman oppilaan, Harmaaraita Saniaistassun ja Tulisydän Tuhkatassun. Eräällä opetustuokiolla harmaa soturi vajoaa jäihin, mutta Jokiklaanin naaras, Hopeavirta, pelastaa hänet. Nämä kaksi rakastuvat ja alkavat seurustella, mikä ajaa Harmaaraidan ja Tulisydämen riitoihin. Kirjan lopussa he kuitenkin sopivat riitansa.


title: Harmaaraita

text:
"Salaisuuksien metsä" - kirjassa Harmaaraita ja Tulisydän selvittävät edelleen Punahännän salaperäistä kuolinsyytä, ja samalla Harmaaraita
ja Hopeavirta jatkavat seurusteluaan, tosin he ovat luvanneet tavata vain kokoontumisissa. Harmaaraidan ja Tulisydämen auttaessa Jokiklaania
riistapulan aikana Myrskyklaanin tietämättä, harmaa soturi saa tietää Hopeavirran odottavan heidän yhteisiä pentujaan. Hän on siitä innoissaan, sillä uskoo pentujen liittävän hänet ja kauniin naaraan yhteen ikuisiksi ajoiksi. Kun Hopeavirta kuolee synnytykseen mutta pennut selviää, Harmaaraita päättää että pennut kuuluvat kuolleen emonsa klaaniin ja vaihtaa heidän kanssaan klaania hoivatakseen heitä.


title: Harmaaraita

text: Kirjojen "Myrsky nousee" aikana Harmaaraita asuu poikansa ja tyttärensä kanssa Jokiklaanissa, mutta kaipaa edelleen Myrskyklaaniin. Kirjassa "Vaarallinen polku" Jokiklaanin uusi päällikkö Leoparditähti pakottaa Harmaaraidan valitsemaan kahden klaanin väliltä, ja Harmaaraita valitsee Myrskyklaanin - joutuen samalla luopumaan pennuistaan.


title: Harmaaraita

text: Harmaaraidasta tulee Myrskyklaanin varapäällikkö "Pimeyden hetki" - nimisen kirjan lopussa. Hän on varapäällikkönä kirjoissa "Tulitähden tehtävä", "Keskiyö", "Kuunnousu" ja "Aamunkoi". Viimeiseksi mainitussa Harmaaraita joutuu kaksijalkojen vangitsemaksi auttaessaan muita sotureita vapauttamaan muita kaapattuja kissoja näiden kynsistä, joten häntä ei ole ollenkaan seuraavassa kirjassa nimeltä "Tähtiyö".


title: Harmaaraita

text: "Auringonlasku" -kirjassa Vatukkakynsi nimetään Myrskyklaanin uudeksi varapäälliköksi Harmaaraidan tilalle, sillä Tulitähti myöntää, ettei Harmaaraita ole tulossa takaisin. Harmaaraita kuitenkin palaa kirjassa "Näkö", mutta Vatukkakynsi säilyttää varapäällikön asemansa.


title: Seppo Kurki

text: Seppo Juhani Kurki (22. elokuuta 1939 Kotka – 9. huhtikuuta 2006 Helsinki) oli suomalainen viulisti, oikeustieteen kandidaatti ja varatuomari.


title: Seppo Kurki

text: Hän opiskeli Sibelius-Akatemiassa Arno Granrothin johdolla (1952−65), Pariisissa Léon Nauwinckin ja Christian Ferrasin johdolla (1955−56 ja 1970) sekä Lontoossa Max Rostalin johdolla (1957). Kurki piti ensikonserttinsa Helsingissä vuonna 1954 ja soitti 15-vuotiaana Sibeliuksen viulukonserton Radion sinfoniaorkesterin solistina Lahdessa pidetyssä konsertissa. Myöhemmin hän esiintyi orkesterisolistina, studiomuusikkona ja Suomen Kansallisoopperan viulistina.


title: Seppo Kurki

text: Kurki toimi myös Helsingin Teatteriorkesterin puheenjohtajana (1968–1970), Sibelius-Akatemian apulaissihteerinä ja Suomen Musiikkiopistojen Liiton taloudenhoitaja-sihteerinä 1969−70 sekä vakuutusoikeuden virkamiehenä vuosina 1973−2005.


title: Markku Mylly

text: Markku Olavi Mylly (s. 2. joulukuuta 1951 Kemi) on Euroopan meriturvallisuusviraston johtaja vuodesta 2012 alkaneen viisivuotiskauden ajan. Tätä ennen hän toimi Suomen Merenkulkulaitoksen pääjohtajana. Tämä on ensimmäinen kerta, kun suomalainen on valittu EU:n liikennealan viraston pääjohtajaksi.


title: Markku Mylly

text: Hän lähti merille 1973 ja työskenteli aluksi puolimatruusina ja matruusina useilla suomalaisilla kauppa-aluksilla. Hän suoritti merikapteenin tutkinnon Raumalla 1980 ja toimi sen jälkeen useiden alusten päällikkönä. Vuonna 1987 hän siirtyi Merenkulkuhallituksen palvelukseen luotsiksi Tankarin luotsiasemalle, josta siirtyi Utöön. Tämän jälkeen hän toimi projektipäällikkönä Saaristomeren merenkulkupiirissä, jossa hän johti Nauvossa sijaitsevan meriliikenteen ohjauskeskuksen Archipelago VTS:n rakennustyötä. Ohjauskeskuksen toiminta alkoi 1993 ensimmäisenä alallaan.


title: Markku Mylly

text: Toimittuaan tämän jälkeen Pohjanlahden merenkulkupiirissä hänet nimitettiin 1999 apulaisjohtajaksi Merenkulkulaitoksen pääkonttoriin, jossa hänen tehtäviinsä kuuluivat muun muassa valtakunnallisen luotsaus- ja VTS-toiminnan johtaminen ja kehittäminen.


title: Markku Mylly

text:
Vuonna 2000 hänestä tuli Merenkulkulaitoksen liikenneosaston osastopäällikkö. Tässä tehtävässä hän johti Suomenlahden yhteisen meriliikenteen ohjausjärjestelmän valmistelua yhteistyössä Venäjän ja Viron viranomaisten kanssa. Toimittuaan tämän jälkeen vielä projektipäällikkönä perustamassa Varustamoliikelaitosta ja oltuaan sen väliaikaisena toimitusjohtajana Mylly nimitettiin vuonna 2004 Merenkulkulaitoksen pääjohtajaksi. Hän oli tässä tehtävässä viimeinen merikapteeni ja viran viimeinen haltija, sillä vuonna 2009 Merenkulkulaitos yhdistettiin Tiehallinnon ja Ratahallintokeskuksen kanssa Liikennevirastoksi
Mylly toimi pari kuukautta Liikenneviraston merenkulkuosaston ylijohtajana ja siirtyi Suomen Satamaliiton toimitusjohtajaksi 2010. Tästä tehtävästä hänet valittiin EMSAn pääjohtajaksi. Viraston pääkonttori sijaitsee Lissabonissa. Pääjohtajan toimikausi on viisivuotinen.


title: Markku Mylly

text: Hänellä on ollut luottamustehtäviä Hätäkeskuslaitoksen, Suomen Meripelastusseuran ja monien muiden merenkulkualan järjestöjen hallituksissa ja organisaatioissa. Hän on ollut myös kehittämässä merenkulkualan koulutusta ja vetänyt hankkeita, joissa valmisteltiin Euroopan Unioniin liittyneiden Viron, Bulgarian ja Kroatian merenkulkulainsäädäntöä ja muita hankkeita.


title: Markku Mylly

text: Hän sai merenkulkuneuvoksen arvonimen vuonna 2012.


title: Johan Adolf Frey

text: Johan Adolf Frey (6. kesäkuuta 1828 Loviisa – 19. kesäkuuta 1891 Helsinki) oli suomalainen kenraali, opettaja ja raittiusmies.


title: Johan Adolf Frey

text: Freyn vanhemmat olivat kollegiasessori Johan Adolf Frey vanhempi ja Helena Tuderman. Hän tuli vänrikiksi 1848 ja oli mukana Krimin sodassa 1854–1855, missä haavoittui pahoin. Hänet määrättiin venäjän kielen opettajaksi Haminan kadettikouluun 1857, vakinainen opettaja hänestä tuli 1859. Everstiksi Frey yleni 1883 ja palveluksesta erotessaan 1890 kenraalimajuriksi. Ennen kuolemaansa hän ehti olla lyhyen aikaa kouluhallituksessa venäjän kielen tarkastajana. Frey omisti Reitkallin kartanon Vehkalahdella, jossa hän harjoitti uudenaikaista karjanhoitoa. Hän oli myös innokas raittiumies, joka ajoi erityisesti alkoholistiparantoloiden perustamista. Hän julkaisi kirjasia ja esitelmiä raittiudesta myös suomeksi. Vuonna 1889 hän perusti Orimattilaan myöhemmin Yläneelle siirretyn Suomen ensimmäisen Turva-nimisen alkoholistiparantolan Victor Nyberghin, Kaarle Krohnin ja Elias Bergrothin kanssa. Raittiuden ystävät pystyttivät patsaan Freyn haudalle.


title: Johan Adolf Frey

text: Freyn ensimmäinen puoliso vuodesta 1864 oli Natalia Katarina Bruun (k. 1873) ja toinen vuodesta 1878 Sophie Pauline Bruun (k. 1880). Pankinjohtaja ja poliitikko Alexander Frey (1877–1945) oli Freyn poika toisesta avioliitosta.


title: Carl Schlyter

text: Carl Schlyter (s. 7. tammikuuta 1968 Danderyd, Ruotsi) on ruotsalainen poliitikko. Hän on ollut vuodesta 2009 vihreiden edustaja Euroopan parlamentissa, jossa hän on ympäristön, kansanterveyden ja elintarvikkeiden turvallisuuden valiokunnan varapuheenjohtaja.


title: EUFOR RD Congo

text: EUFOR RD Congo on Euroopan unionin vuonna 2006 Kongon demokraattisessa tasavallassa toteuttama kriisinhallintaoperaatio. Tarkoituksena oli tukea Kongossa järjestettyjä vaaleja ja varmistaa niiden demokraattinen ja rauhallinen sujuminen. EU-alueelta mukana oli 21 maata, mukaan lukien Suomi, sekä unionin ulkopuolisista maista Turkki ja Sveitsi. Kaikkiaan operaation kokonaisuusvahvuus oli 2 286 sotilasta, josta Suomen osuudeksi muotoutui 11 lääkintäalan ammattilaista sekä kolme esikuntaupseeria.


title: Karen Borca

text: Karen Borca (s. 5. syyskuuta 1948 Green Bay, Wisconsin) on yksi harvoista free jazzia päätoimisesti soittavista fagotisteista. Hänet tunnetaan parhaiten yhteistyöstään Cecil Taylorin kanssa. Hänen miehensä oli alttosaksofonisti Jimmy Lyons, joka oli Taylorin pysyvä yhteistyökumppani. Borca soitti myös Lyonsin yhtyeissä, kunnes tämä kuoli vuonna 1986. Sittemmin Borca on soittanut William Parkerin, Marco Eneidin ja Jackson Krallin kanssa.


title: Karen Borca

text: Borca muutti noin yhdeksän kuukauden ikäisenä Iron Beltiin ja sai musiikinopetusta äidiltään. Hän soitti kymmenen vuoden ajan alttosaksofonia, mutta aloitti fagotinsoiton high schoolissa ja jatkoi sitä Wisconsinin yliopistossa. Hän opiskeli lisäksi New Yorkissa. Vuosina 1970–1971 hän soitti Cecil Taylorin big bandissa, ja vuosina 1971–1973 hän avusti tätä opettajana Antioch Collegessa. Hän tapasi Lyonin Taylorin kautta Antioch Collegen -aikoinaan. Hän toimi opetustehtävissä myös New Yorkissa. Hän avusti syksyllä 1974 Jimmy Lyonsia Bennington Collegessa. Pariskunta kiersi ja levytti yli kahdentoista vuoden ajan. Borca aloitti myös omien yhtyeidensä johtamisen vuonna 1972.


title: Karen Borca

text: Borca on esiintynyt Berliinissä, Suomessa ja Sveitsissä.


title: Marie Anne Isler Béguin

text: Marie Anne Isler Béguin (s. 30. kesäkuuta 1956 Boulay-Moselle, Ranska) on ranskalainen poliitikko. Hän oli Ranskan vihreiden edustajana Euroopan parlamentissa kolme kautta, 1991–1994 ja 1999–2009. Hän oli parlamentin varapuhemies 1992–1994.


title: Jacksonin piirikunta

text: Jacksonin piirikunta () on usean Yhdysvaltojen piirikunnan nimi:


title: Indican diskografia

text: Tämä on artikkeli Indican diskografiasta.


title: Engelbrekt Engelbrektinpoika

text:
Engelbrekt Engelbrektinpoika (1390-luku—4. toukokuuta 1436) oli ruotsalainen kapinanjohtaja ja valtakunnan päämies. Hän aloitti vuonna 1434 ns. Engelbrektin kapinan Kalmarin unionia hallinnutta kuningas Eerik Pommerilaista vastaan.
Engelbrekt Engelbrektinpoika kuului rälssimies-sukuun ja omisti kaivoksia Ruotsin Taalainmaan maakunnan Bergslagenin alueella. Hänen perheensä, joka oli alun perin kotoisin Saksasta, oli siirtynyt Ruotsiin 1360-luvulla. Perheen vaakunassa kolme puoli-liljaa muodosti kolmion. Engelbrektin puolisona oli Kaarina Laurintytär, jonka isä oli ilmeisesti rikas maanomistaja Lauri Peterinpoika Ramsta. Tämä omisti paljon maita Västmanlannissa ja Uplannissa. Avioliitto lienee solmittu noin vuonna 1428. Pariskunnalla ei tiedetä olleen ainakaan aikuiseksi eläneitä lapsia.


title: Engelbrekt Engelbrektinpoika

text: Vuoden 1434 kesäkuussa puhjenneen Engelbrektin kapinan syynä olivat tanskalaisten voutien mielivaltainen hallinto ja raskas verotus. Kapina levisi nopeasti koko Ruotsiin ja vuoden 1434 lopulla Eerik Pommerilainen joutui tekemään kapinallisten kanssa aselevon. Tammikuussa vuonna 1435 Engelbrekt nimitettiin Ruotsin valtakunnan päämieheksi ("rikshövitsman") Arbogan valtiopäivillä. Lokakuussa 1435 uudistuksiin sitoutunut Eerik Pommerilainen tunnustettiin uudelleen Ruotsin kuninkaaksi, mutta Engelbrekt säilytti edelleen valtakunnan päämiehen asemansa.


title: Engelbrekt Engelbrektinpoika

text: Kuninkaan rikottua lupauksensa kapina alkoi uudelleen vuoden 1436 alussa. Engelbrekt onnistui taas valtaamaan muutamassa kuukaudessa lähes koko Ruotsin. Ylhäisaateliston vaatimuksesta hän joutui kuitenkin jakamaan valtansa Kaarle Knuutinpoika Bonden kanssa.


title: Engelbrekt Engelbrektinpoika

text: 4. toukokuuta 1436 Engelbrektin murhasi henkilökohtaisista syistä Hjälmaren-järven saarella Natt och Dag -sukuun kuuluva Maunu Pentinpoika. Hänet haudattiin Örebron kirkkoon.


title: Engelbrekt Engelbrektinpoika

text: Seuraavien vuosikymmenten aikana Engelbrektiä alettiin pitää Ruotsin kansallissankarina. Hänen panoksensa Eerik Pommerilaisen itsevaltaisten pyrkimysten torjujana olikin epäilemättä ratkaiseva, vaikka kansallismielisellä historiankirjoituksella onkin ollut taipumusta ylikorostaa hänen asemaansa.


title: Engelbrekt Engelbrektinpoika

text: Kuvanveistäjä Carl Gustaf Qvarnströmin (1810-1867) pronssipatsas Engelbrektistä paljastettiin Örebrossa vuonna 1865. Engelbrektiä esittäviä patsaita on myös Tukholmassa, Arbogassa ja Falunissa. Säveltäjä Nathaniel Berg (1879-1957) laati vuonna 1928 Engelbrektiä kuvaavan oopperan.


title: Grantin piirikunta

text: Grantin piirikunta () on usean Yhdysvaltojen piirikunnan nimi:


title: Donelaitis-seura

text: Donelaitis-seura – Liettuan Ystävät on vuonna 1990 perustettu yhdistys, jonka tarkoitus on lisätä Liettuan kulttuurin tuntemusta Suomessa sekä suomalais-liettualaista kulttuuriyhteistyötä. Sitä edelsi 1930-luvulta vuoteen 1945 toiminut Suomalais-Liettualainen Yhdistys. Donelaitis-seuraan kuuluu noin 300 henkilöä sekä yhteisöinä Joensuun Seudun Donelaitis-seura, Tampereen Liettua-seura, Donelaitis – Turun seudun Liettuan ystävät ry ja Itä-Hämeen opisto. Liettuassa toimii myös Suomen ja Liettuan välinen ystävyysseura Lietuvos ir Suomijos Draugija.


title: Donelaitis-seura

text: Seuran lehti on kolmesti vuodessa ilmestyvä "Donelaitis". Seura muun muassa järjestää liettuan kielen opetusta ja erilaisia tilaisuuksia sekä ylläpitää kirjastoa, joka kuuluu osana Baltia-kirjastoon.


title: Lafayetten piirikunta

text: Lafayetten piirikunta () on kuuden Yhdysvaltojen piirikunnan nimi:


title: Helmut Kretschmar

text: Helmut Kretschmar (s. 3. helmikuuta 1928 Kleve) on saksalainen tenori. Hän opiskeli Frankfurtissa Kurt Thomasin sekä Hans Emgen ja Detmoldissa Fred Huslerin johdolla. Vuonna 1953 hän saavutti ensipalkinnon Deutschen Musikhochschulenin laulukilpailussa ja vuonna 1958 Nordrhein-Westfalenin suuren taidepalkinnon. Vuonna 1954 Kretschmar oli mukana kantaesittämässä Arnold Schönbergin "Moses und Aronia". Vuonna 1961 hänestä tuli Detmoldin musiikkikorkeakoulun professori.


title: Helmut Kretschmar

text: Krestchmarin ura konsertti- ja oratoriolaulajana alkoi vuonna 1953. Hän oli suuri Johann Sebastian Bachin tulkitsija ja teki konserttikiertueita kaikkialla maailmassa. Bachin lisäksi Krestchmar tulkitsi myös Georg Friedrich Händelin, Felix Mendelssohnin, Joseph Haydnin ja aikansa säveltäjien teoksia. Vaimonsa, pianisti Renate Fischerin kanssa hän esitti yksinlauluja, joita olivat säveltäneet Franz Schubert, Robert Schumann, Hugo Wolf ja Claude Debussy.


title: Helmut Kretschmar

text: Krestchmaria kuullaan lukuisilla levytyksillä, myös oopperalevyillä ("Fidelio", "Moses und Aron").


title: Marzio Conti

text: Marzio Conti on italialainen huilisti ja kapellimestari. Hän syntyi Firenzessä ja aloitti musikaalisen uransa huilistina. Häntä pidettiin yhtenä johtavista soittajista maassaan, mutta hän hylkäsi uransa solistina keskittyäkseen orkesterinjohtoon. Hän on toiminut muun muassa Torinon filharmonisen orkesterin pääkapellimestarina ja San Remon sinfoniaorkesterin taiteellisena johtajana. Hän on levyttänyt lukuisille suurille levy-yhtiöille. Naxoksen kautta hän on julkaissut Gaetano Donizettin, Sergio Rendinen ja Gioacchino Rossinin teosten levytyksiä.


title: Nicole Kiil-Nielsen

text: Nicole Kiil-Nielsen (s. 21. elokuuta 1949 Larchamp, Mayenne, Ranska) on ranskalainen poliitikko. Hän on ollut Europe Écologien edustajana Euroopan parlamentissa vuodesta 2009. Parlamentissa hän on EU:n ja Kazakstanin, EU:n ja Kirgisian sekä EU:n ja Uzbekistanin parlamentaarisissa yhteistyövaliokunnissa toimivan ja suhteista Tadžikistaniin, Turkmenistaniin ja Mongoliaan vastaavan valtuuskunnan varapuheenjohtaja. Hän on myös ulkoasiainvaliokunnan jäsen.


title: Nicole Kiil-Nielsen

text: Kiil-Nielsen toimi Rennesin apulaiskaupunginjohtajana 2001–2008 vastuualueenaan hajautettu yhteistyö ja kansainvälinen solidaarisuus.


title: Being for the Benefit of Mr. Kite!

text: Being for the Benefit of Mr. Kite! on rock-yhtye The Beatlesin vuonna 1967 julkaisema kappale albumilta "Sgt. Pepper’s Lonely Hearts Club Band". Kappaleen tekijöiksi on merkitty John Lennon-Paul McCartney, mutta kappale on pääosin Lennonin tekemä. Kappale on hyvin psykedeelinen ja yksi The Beatlesin tuotannon psykedeelisimmistä lauluista. Lennon sai innoituksen kappaleeseen lukiessaan sanomalehteä, kuten hänellä oli tuolloin hyvin usein tapana. Lehdessä hän näki ilmoituksen taikurista nimeltä Mr. Kite. Lennon sepitti lauluun pihajuhlat, jossa Mr. Kite pitää show’nsa ja jossa ovat mukana Hendersonit ("The Hendersons") ja valssia tanssiva Henry-hevonen ("Henry the Horse").


title: Sveriges Arbetares Centralorganisation

text: Sveriges Arbetares Centralorganisation (lyh. SAC, myös SAC Syndikalisterna) on Ruotsissa toimiva syndikalistinen ammattiliitto. Vuonna 1910 perustetun SAC:n jäsenistöön kuuluu kaikkien ammattialojen edustajia sekä lisäksi työttömiä, opiskelijoita ja eläkeläisiä. Jäseniä sillä on nykyään noin 4 500. SAC:lla ei ole puheenjohtajaa, vaan sen toiminnasta vastaa sihteeristö.


title: Sveriges Arbetares Centralorganisation

text: Liiton tavoitteena on anarkososialistinen yhteiskunta ilman poliittisia, taloudellisia tai sosiaalisia hierarkioita. Se ilmoittaa olevansa myös antikapitalistinen, seksismin ja militarismin vastainen sekä feministinen. SAC toimii yhteistyössä useiden anarkististen ryhmien kanssa. Se oli vuonna 1922 mukana perustamassa anarkosyndikalistista Kansainvälistä työväenliittoa, mutta vetäytyi järjestön toiminnasta 1950-luvulla.


title: Sveriges Arbetares Centralorganisation

text: SAC julkaisee viikoittain ilmestyvää Arbetaren-lehteä. Liitolla on myös oma kustannusyhtiö Federativs, oma työttömyyskassa Sveriges Arbetares Arbetslöshetskassa (SAAK) sekä Tukholman Sveavägenillä sijaitseva toimitalo SAC-huset.


title: Sveriges Arbetares Centralorganisation

text: SAC on vuodesta 2000 lähtien jakanut Civilkuragepriset (Kansalaisrohkeuspalkinto) -nimistä tunnustuspalkintoa, joka perustettiin uusnatsien vuonna 1999 murhaaman ay-aktiivin Björn Söderbergin muistoksi.


title: Peplum-helma

text: Peplum-helma on paidan, takin, hameen tai leningin leveä, kellotettu helma, joka kiinnitetään vyötärölinjaan ja päättyy selvästi varsinaisen hameenhelman yläpuolelle. Peplum voi olla samaa kangasta kuin asun yläosa tai alaosa tai kokonaan eri materiaalia.


title: Peplum-helma

text: Peplum tuli muotiin vuonna 2012. Yksi ensimmäisistä sitä käyttäneistä julkisuuden henkilöistä oli Kim Kardashian.


title: Lovely Rita

text: 'Lovely Rita' on brittiläisen rock-yhtyeen The Beatlesin kappale, vuodelta 1967 ja albumilta "Sgt. Pepper's Lonely Hearts Club Band". Kappaleen tekijätietoihin on merkitty kappaleen tekijöiksi John Lennon-Paul McCartney, mutta kappale on pääasiassa McCartneyn tekemä. Se edustaa yksinkertaisempaa linjaa Beatlesin kokoeilevalla ja moniuloitteisella, hyvin taiteellisella edellämainitulla albumilla. Vaikka John Lennon vihasi kappaletta ja eikä pitänyt sitä Beatles-tyylisenä kappaleena antoi hän silti kappaleen äänityksissä parhaansa ja osallistui vahvasti kappaleen taustalauluun, tehdäkseen kappaleesta ja sitä myötä koko kunnianhimoisesta albumista yhä paremman. McCartney sai inspiraation kappaleeseen brittiläisestä naispuolisesta pysäköinnin valvojasta, joka antoi McCartneylle pysäköintisakot.


title: Getting Better

text: 'Getting Better' on brittiläisen rock-yhtyeen The Beatlesin vuonna 1967 julkaistu kappale. Se sisältyy yhtyeen samana vuonna julkaistulle albumille "Sgt. Pepper's Lonely Hearts Club Band". Kappaleen tekijätietoihin sen tekijöiksi on merkitty The Beatlesin lauluntekijäpari John Lennon-Paul McCartney. Kappaleen alkuperäisidea oli McCartneyn, mutta myös Lennon osallistui kappaleen tekoon, joten sen voi todeta olleen yhdessä tehty kappale.


title: Getting Better

text: The Beatles työskenteli Abbey Road Studioseilla, runsaasti levyttämässä ja tekemässä sävellystyötä yhtyeen albumia, "Sgt. Pepper's Lonely Hearts Club Bandia" varten. Paul McCartney tunsi tarvitsevansa taukoa ja päätti lähteä kävelylle ystävänsä Hunter Daviesin ja lammaskoiransa Marthan kanssa. Kävelyllä McCartney sai inspiraation "Getting Betteriin". Davies kertoi laulun syntyhetkestä kirjassa Inside The Beatles näin:


title: Getting Better

text: Lause 'getting better' toi McCartneyn mieleen rumpali Jimmy Nicolin. Nicol oli tuurannut sairaana ollutta Ringo Starria ja soittanut useissa konserteissa The Beatlesin maailmankiertueella 1964. Hänen täytyi opetella kaikki soitettavat kappaleet hyvin nopeasti, mikä oli haastavaa. Joka konsertin jälkeen McCartney ja John Lennon olivat menneet kysymään Nicolilta 'Miten meni?' mihin tämä oli aina vastannut 'Parempaan päin' ('getting better'). Niinpä tästä lauseesta tuli aina Paulille mieleen Jimmy Nicol.


title: Getting Better

text: Kun McCartney tuli kävelyltä kotiinsa, hänellä oli suuri inspiraatio. Hän tapaili kitarallaan melodiaa, mihin hän kehitteli koko ajan lisää sanoja. McCartney jatkoi kappaleen hahmottelua pianolla. Samana iltana Lennon tuli käymään McCartneyn kotona. Tuolloin paikalla, mukana ollut Davies muistelee tapahtumaa näin:


title: Getting Better

text: Kappaleen optimistinen pääosa on McCartneyn käsialaa, minkä Lennonin väliosa täydentää ja tuo särmää kappaleeseen. Väliosassa Lennon kertoo elämänsä virheistä, joita hän katuu. Kertosäkeessä McCartney laulaa ""I have to admit it's getting better" (täytyy myöntää kaikki on paranemaan päin)", mihin Lennon vastaa ""It can't get much worse" (Ei voi paljon huonommin mennä)". Kappale äänitettiin yhdessä päivässä, 9. maaliskuuta 1967.


title: Getting Better

text: The Beatles kappaleella


title: Antti Rautiainen

text: Antti Rautiainen (s. 1979 Helsinki) on suomalainen kansalaisaktivisti, kirjailija ja anarkisti, joka on kirjoittanut myös salanimellä Veli Itäläinen. Hän on Voima-lehden Fifi-verkkolehden kolumnisti ja on kirjoittanut myös Väärinajattelija- ja Kapinatyöläinen-lehtiin.


title: Antti Rautiainen

text: Rautiainen asui vuodet 1999–2012 Venäjällä, jossa hän opiskeli matematiikkaa Moskovassa Kansojen ystävyyden yliopistossa ja työskenteli myöhemmin it-alalla. Rautiainen oli myös mukana paikallisten anarkistiryhmien toiminnassa ja osallistui muun muassa väkivaltaisiin yhteenottoihin paikallisten uusnatsien kanssa. Huhtikuussa 2012 Venäjän viranomaiset luokittelivat hänet turvallisuusuhaksi, eikä Rautiaisen oleskelulupaa enää uusittu vaan hänet karkotettiin maasta. Marraskuussa 2013 Tjumenin kaupungin syyttäjänvirasto kielsi Rautiaisen kahta vuotta aikaisemmin venäläisessä mielipidelehdessä julkaiseman artikkelin "ekstremistisenä".


title: Antti Rautiainen

text: Rautiaisen ensimmäinen kirja "Planeetan suurin ja viilein – tositarinoita Venäjältä" ilmestyi huhtikuussa 2012. Lisäksi Rautiainen on kääntänyt Suomesta turvapaikan saaneen venäläisen kirjailijan Pjotr Silajevin teoksen "Eksodus" salanimellä Veli Itäläinen.


title: Jokapäiväinen elämämme

text: Jokapäiväinen elämämme on Riikka Pelon toinen romaani, jonka julkaisi Teos huhtikuussa 2013. Se voitti julkaisuvuonnaan Finlandia-palkinnon. Teos oli myös vuoden 2014 Runeberg-palkintoehdokkaana.


title: Jokapäiväinen elämämme

text: Kirja kertoo venäläisen runoilija Marina Tsvetajevan (1892–1941) paosta miehensä ja tyttärensä kanssa vallankumouksen jaloista Tšekkoslovakiaan sekä Tsvetajevan runojen kirjoittamisesta siellä, siirtymisestä Pariisiin, jossa mies ja tytär ovat Neuvostoliiton salaisen poliisin palveluksessa, ja paluusta Moskovaan. Neuvostoliitossa Stalinin vainot erottavat heidät toisistaan.


title: Sam Most

text: Sam Most (16. joulukuuta 1930 Atlantic City, New Jersey – 13. kesäkuuta 2013 Woodland Hills, Kalifornia) oli yhdysvaltalainen jazzia soittanut huilisti ja tenorisaksofonisti. Harvemmin hän soitti myös klarinettia. Hän oli klarinetisti Abe Mostin veli. Hän soitti varhain Tommy Dorseyn (1948), Boyd Raeburnin ja Don Redmanin orkestereissa. Hän johti ensimmäisen oman sessionsa vuonna 1953.


title: Sam Most

text: Most levytti sessiota monille eri levymerkeille ja työskenteli muiden muassa Chris Connorin, Paul Quinichetten, Teddy Wilsonin, Buddy Richin, Red Norvon ja Louie Bellsonin kanssa. Hän kuoli 82-vuotiaana syöpään. Hän oli naimaton.


title: Abe Most

text: Abe Most (27. helmikuuta 1920 New York, New York – 10. lokakuuta 2002) oli yhdysvaltalainen swing-klarinetisti. Hän oli huilisti Sam Mostin vanhempi veli. Hän työskenteli Les Brownin kanssa vuonna 1939, suoritti vuosina 1942–1945 asepalvelusta ja teki lyhytaikaista yhteistyötä Tommy Dorseyn kanssa vuonna 1946. 1940-luvun lopussa Most muutti Los Angelesiin, jossa hän toimi studiomuusikkona. Hän soitti toisinaan yhdessä veljensä kanssa. Hän myös johti omia sessioitaan.


title: Donna Brown (sopraano)

text: Donna Brown (s. 1955) on kanadalainen sopraano. Hän opiskeli pianonsoittoa, laulua ja sävellystä Ottawassa sekä Montrealin McGill-yliopistossa ennen muuttamistaan Pariisiin. Lisäksi hän pääsi stipendeillä opiskelemaan Wieniin ja Salzburgiin opettajanaan muun muassa Edith Mathis. Brown on saanut kriitikoilta kiitosta esiintymisistään Wolfgang Amadeus Mozartin, Richard Straussin, Georg Friedrich Händelin ja Giuseppe Verdin oopperoissa. Brown esiintyi Lyonin oopperassa Claude Debussyn keskeneräisen "Rodrigue et Chimne" -oopperan kantaesityksessä.


title: Donna Brown (sopraano)

text: Resitalistina Brown on esiintynyt muiden muassa Michel D'Alberton, Roger Vignolesin, Maria João Piresin, Alain Planesin, Jean-Marc Luisadan, Stephane Lemelinin, Andrew Tunisin ja Philippe Cassardin kanssa.


title: Donna Quinn-Brown

text: Donna (Quinn-)Brown (s. 12. lokakuuta 1963 Pittsworth, Queensland) on australialainen entinen koripalloilija. Hän kuului viidenneksi sijoittuneeseen maansa naisten koripallojoukkueeseen vuoden 1984 kesäolympialaisissa Los Angelesissa. Vuoden 1988 kesäolympialaisissa Soulissa hän oli mukana sijoittumassa neljänneksi.


title: Donna Brown

text: Donna Brown voi viitata seuraaviin henkilöihin:Lisäksi Donna Brown on ollut seuraavien fiktiivisten henkilöiden nimenä:


title: Gonzalo Guerrero

text: Gonzalo Guerrero (k. 13. elokuuta 1536) oli espanjalainen sotilas, joka vietti valtaosan elämästään mayojen parissa.


title: Gonzalo Guerrero

text: Gonzalo Guerreron varhaisista vaiheista ei tiedetä varmuudella juuri mitään. Arvellaan, että hän olisi matkustanut Uuteen maailmaan vuonna 1509 Kristoffer Kolumbuksen pojan Diegon aluksella. Määränpää oli Espanjan Karibian pääkaupunki Santo Domingo Hispaniolan saarella (nyk. Dominikaaninen tasavalta). Sieltä matka jatkui seuraavana vuonna nykyisen Panaman alueella sijaitsevaan Santa María de la Antigua del Darién siirtokuntaan. Siirtokunta oli Espanjan ensimmäinen Amerikan mantereella. Vuonna 1511 oli vuorossa paluu Haitille (Hispaniola). Matka kuitenkin katkesi Jamaikan eteläpuolella, kun alus haaksirikkoutui myrskyssä. Kaksikymmentä henkeä onnistui pelastautumaan pelastusveneeseen, mukana Gonzalon lisäksi muun muassa laivan kapteeni Valdivia. Parin viikon kuluttua pelastusvene rantautui Jukatanin niemimaan pohjoiskärkeen (nyk. Cabo Catoche Meksikossa). Hengissä oli enää puolet haaksirikosta selvinneistä.


title: Gonzalo Guerrero

text: Gonzalon koettelemukset eivät kuitenkaan päättyneet siihen. Heidän rantauduttuaan heidät piiritti joukko paikallisia alkuasukkaita. Selviytyneet vangittiin ja vietiin läheiseen Ekabin asutuskeskukseen. Espanjalaisen historioitsijan Francisco Salazarin mukaan viisi miehistä uhrattiin saman tien jumalille. Gonzalon ja andalusialainen munkki Jerónimo de Aguilar laitettiin häkkiin odottamaan seuraavaa uhraustilaisuutta. Miehet onnistuivat kuitenkin pakenemaan seuraavan yön turvin. Muutaman päivän kuluttua karkurit jäivät mayapäällikkö Aquincuzin vangeiksi ja heistä tehtiin hänen orjiaan Xamanzanan kaupunkiin.


title: Gonzalo Guerrero

text: Molemmat oppivat pian uuden kielen. He saivat sotilaskoulutuksen sekä näkyvät muistutukset soturiyhteisön jäsenyydestä; kasvolävistykset ja -tatuoinnin. Toisin kuin Jerónimo Gonzalon sopeutui kuitenkin nopeasti uuteen tilanteeseensa. Hänen sotilaalliset taitonsa herättivät mayojen keskuudessa kunnioitusta. Aquincuzin kuoltua hänen poikansa Taxmar lahjoitti Gonzalon mayapäällikkö Nachancanille Chetumalin kaupunkiin.


title: Gonzalo Guerrero

text: Kullanhimostaan ja raakuudestaan tunnettu konkistadori Hernán Cortés saapui Jukatanin niemimaalle helmikuussa 1519. Paikallisilta hän sai kuulla intiaanien parissa asuvista espanjalaisista. Jerónimo iloitsi suuresti vapauduttuaan, mutta Gonzalo ilmoitti Jerónimon välityksellä olevansa tyytyväinen nykyiseen tilaansa: Lapsillaan Gonzalo viittasi mayavaimonsa kanssa saamiinsa lapsiin, joita pidetään Meksikon ensimmäisinä mestitseinä. Nyky-Meksikossa Gonzalo tunnetaankin myös nimellä "el padre del mestizaje", mestitsien isä.


title: Gonzalo Guerrero

text: Cortésin entinen upseeri Pedro de Alvarado hyökkäsi elokuussa 1536 tolupanintiaaneja vastaan tarkoituksenaan murskata heidät. Gonzalo ymmärsi, mihin alueen hallinnan menettäminen espanjalaisille pian johtaisi. Hän halusi puolustaa uutta kansaansa ja oli mayasoturijoukon mukana auttamassa puolustautuvia tolupaneja. Gonzalo sai surmansa entisten maanmiestensä musketin laukauksesta.


title: Nymphomaniac

text: Nymphomaniac (tyyliteltynä "Nymph()maniac") on vuonna 2013 ensi-iltansa saanut kaksiosainen tanskalainen art house -elokuva, jonka on ohjannut Lars von Trier. Elokuva on noin neljän tunnin pituinen, ja myöhemmin vuonna 2014 elokuvasta julkaistiin noin viisi ja puoli tuntia kestävä versio. Neljän tunnin versiota kutsutaan sensuroiduksi. Pidemmässä versiossa von Trier kunnioittaa taiteilijanvapautta niin pitkälle kuin mahdollista. Suomessa elokuva sai ensi-iltansa 7. helmikuuta 2014.


title: Nymphomaniac

text: Elokuva esittelee itsensä nymfomaaniksi diagnosoivan Joe-nimisen naisen (Charlotte Gainsbourg, takaumissa Stacy Martin) seksuaalisen historian lapsuusleikeistä teini-iän kautta noin 50-vuotiaaksi. Nainen kertoo seksuaalihistoriansa miehelle (Stellan Skarsgård), joka löysi hänet hakattuna kadulta ja vei kotiinsa. Elokuvassa on runsaasti yhdyntöjä sekä lähikuvaa sukupuolielimistä.


title: Nymphomaniac

text: Elokuvan traileri on myös suorasukainen. Se näytettiin kerran erehdyksessä ennen lapsille tarkoitettua elokuvaa Yhdysvalloissa.


title: Jim Galloway

text: James Bradie ”Jim” Galloway (28. heinäkuuta 1936 Kilwinning, Ayrshire, Skotlanti – 30. joulukuuta 2014) oli jazzia esittävä saksofonisti ja klarinetisti, joka aloitti uransa Glasgow’ssa. Hän muutti Torontoon vuonna 1964. Siellä hän työskenteli aluksi Metro Stompersin kanssa ja nousi sen johtoon vuonna 1968. Hän soitti Jay McShannin ja Buddy Taten kanssa. Galloway sai huomiota varsinkin sopraanosaksofonistin taidoillaan.


title: Jim Galloway

text: Galloway julkaisi useita omia albumeita ja esiintyi monien muiden levytyksillä. Hän toimi myös torontolaisten klubien ja TD Canada Trust Downtown Jazz Festivalin taiteellisena johtajana.


title: Kozelštšyna

text: Kozelštšyna (, ) on pieni kaupunkityyppinen taajama Ukrainan keskiosissa Pultavan alueella, linnuntietä noin 274 kilometriä Kiovasta kaakkoon. Kozelštšyna on Kozelštšynan piirin hallinnollinen keskus. Kozelštšynan taajamassa asui vuoden 2013 alussa 3 805 ja koko piirissä 20 259 asukasta. Kozelštšynan ohella piirissä on toinenkin pieni kaupunkimainen taajamaa (Nova Haleštšyna, ukr. Нова Галещина, 2 300 as.), mutta pääosa väestöstä asuu maaseutukylissä.


title: Kozelštšyna

text: Kozelštšynan taajama ja piiri sijaitsee Krementšukista koilliseen johtavan Ukrainan rautateiden pääratoihin kuuluvan radan varrella. Hieman etelämpänä piirin läpi kulkee myös valtatie M22, osa eurooppatietä ), jota pitkin Kozelštšynaan on noin 42 kilometrin matka Krementšukin keskustasta.


title: Enrico Zoffoli

text: Enrico Zoffoli (3. syyskuuta 1915 Marino, Italia – 16. kesäkuuta 1996 Rooma, italia) oli italialainen pappi ja professori.


title: Enrico Zoffoli

text: Zoffoli vihittiin papiksi 29. huhtikuuta 1939. Hän väitteli filosofian tohtoriksi ja oli toimi professorina Accademia Nazionale di San Tommaso D'Aquinossa ja sen jälkeen Paavillisessa Lateraani-yliopistossa. Hän kirjoitti useita teoksia aiheina filosofia, hengellisyys, teologian, historian ja hagiografia. Hänen merkittävin teoksen on monumentaalinen tutkimus Ristin Paolon elämästä ja hengellisyydestä. Zoffolin ajatteluun vaikuttivat voimakkaasti Pyhä Tuomas Akvinolainen ja karmeliittanunna Marie Françoise Thérèse Martin. Vuonna 1992 hän julkaisi kristinuskon tietosanakirjan "Dizionario del Cristianesimo", jota seuraavana vuonna tervehdittiin innokkaasti L'Osservatore Romano -lehdessä. Viimeisinä elinvuosinaan hän syventyi eukaristian mysteeriin ja otti kantaa neokatekumenaalisen yhteisön tekemiin virheisiin.


title: Uhri (täsmennyssivu)

text: Uhri voi tarkoittaa ainakin seuraavia asioita:


title: Captured Live!

text: Captured Live! on yhdysvaltalaisen kitaristi, laulaja, lauluntekijä, yhtyeenjohtaja ja tuottaja Johnny Winterin live-albumi vuodelta 1976.


title: Captured Live!

text: Levy-yhtiö on Blue Sky Records ja luettelotunnus Blue Sky SKY 69230. Jakelusta on vastannut emoyhtiö CBS Records.


title: Captured Live!

text:
Winter on itse tuottanut levyn. Äänityksestä on vastannut Wally Heider Studios, L.A.. Muut ääni-insinöörit ovat Ray Thompson ja Shelly Yakus. Yakus on toiminut teknisenä johtajana (Technical Direction) sekä miksannut albumin New Yorkissa Record Plant -studioilla apunaan David Thoemer. Masteroinnin on tehnyt Greg Calbi New Yorkissa Master Cutting Roomissa.
Järjestelyistä on vastannut Andy Bloch ja konsulttina (Organic Advisor) on toiminut Steve Paul.


title: Captured Live!

text: Taidesuunnittelusta ovat vastanneet Theresa Allen ja John Berg. Kannessa olevan valokuvan on ottanut Mick Rock ja takakannen yhtyekuvan konserttitilanteesta Jim Marshall.


title: Captured Live!

text: Kiitoksissa on mainittu myös Showco, Teddy Slatus, Rick Dobbis, Marcia Franklin, Mike Valenti, Brian Valenti, George Crombez, Eddie Faulkner, Marty Brownstein ja Paul Prestopino.Kappaleiden "Roll with Me", "Rock & Roll People" ja "Sweet Papa John" studioversiot kuultiin Winterin edellisellä albumilla "John Dawson Winter III".


title: Autobahn A2 (Sveitsi)

text: Autobahn A2 on moottoritie Sveitsissä.


title: Autobahn A2 (Sveitsi)

text: A2 on koko Sveitsin poikki, pohjoisesta etelään kulkeva moottoritie, joka alkaa Baselista Saksan rajalta ja läheltä Ranskan rajaa päättyen Chiassoon, Italian rajalle. Baselissa A2 liittyy Saksan moottoritiehen A5. Liityntä Ranskan moottoritiehen A35 on moottoritietä A3 pitkin. A2 kulkee suurelta osin kansallisen valtatien N2 reittiä ().


title: Autobahn A2 (Sveitsi)

text: Autobahn A2 kulkee samaa reittiä muiden moottoriteiden kanssa:


title: Autobahn A2 (Sveitsi)

text: A2 kulkee kahdeksan kantonin alueella. Tie on koko matkaltaan, lukuun ottamatta Gotthardin maantietunnelia, vähintään 2-kaistainen. Moottoritien pituus on noin 290 kilometriä.


title: Autobahn A2 (Sveitsi)

text: A2:n liikennemäärät ovat suurimpia Baselin ympäristössä. Kaupungin itäpuolella Muttenzissa keskimääräinen vuorokautinen moottoriajoneuvomäärä oli vuonna 2011 noin 128 000 ajoneuvoa. Vilkkaita osuuksia on myös Oltenin ja Luzernin seudulla, jossa liikennemäärät ovat 80 000–90 000 ajoneuvoa vuorokaudessa. Rajan ylittää sekä pohjoisessa että etelässä noin 55 000 ajoneuvoa vuorokaudessa.


title: Kultamarkka (Saksa)

text: Kultamarkka (saksaksi epävirallisesti "Goldmark", virallisesti "die Mark") oli saksalainen rahayksikkö vuosina 1873–1914. Seteleiden ja peruskolikoiden lisäksi painettiin kulta- ja hopeakolikoita. Rahan korvasi myöhemmin paperimarkka 4. elokuuta 1914.


title: Kultamarkka (Saksa)

text: Ensimmäisen maailmansodan jälkeen Saksan haluttiin maksavan sotakorvaukset kultamarkoilla eikä paperimarkoilla. Saksan piti sopimuksen mukaan maksaa yhteensä 132 miljardia kultamarkkaa. Vuosina 1920–1931 Saksa maksoi sotakorvauksia 20 miljardia kultamarkkaa. Sotakorvauksia maksettiin myös paperimarkoilla vuoteen 1933 saakka. Viimeiset ensimmäisen maailmansodan sotakorvaukset saatiin maksettua 3. lokakuuta 2010.


title: Kultamarkka

text: Kultamarkka on seuraavien historiallisten rahayksiköiden nimitys:


title: D-8

text: D-8 eli Developing-8 on kahdeksan maan kehitysyhteistyöjärjestö. Sen jäseniä ovat Bangladesh, Egypti, Indonesia, Iran, Malesia, Nigeria, Pakistan ja Turkki. Järjestö perustettiin vuonna 1997. Sen tavoitteena on parantaa jäsentensä asemaa maailmankaupassa, nostaa elintasoa, lisätä osallistumista ja luoda uusia taloudellisia mahdollisuuksia jäsenilleen.


title: Jagjit Singh Aurora

text: Jagjit Singh Aurora (13. helmikuuta 1917 – 3. toukokuuta 2005) oli intialainen kenraali, joka johti ylipäällikkönä joukkonsa voittoon vuoden 1971 Kolmannessa Intian–Pakistanin sodassa, joka johti Bangladeshin itsenäistymiseen. Aurora oli osallistunut kahteen aikaisempaan sotaan Pakistania vastaan vuosina 1947-1949 ja 1965. Sotilasuransa päättymisen jälkeen Aurora keskittyi sikhien asian edistämiseen.


title: Zamindari

text: Zamindari on intialainen nimitys aatelille tai suurmaanomistajille. Kantasana tulee persiasta, ja sitä on käytetty laajasti mogulien ja muslimidynastioiden valtakausilla.


title: Zamindari

text: Tarkka merkitys on vaihdellut alueelta toiselle. Bengalissa zamindarin asema oli perinnöllinen, ja zamindarit hoitivat verotuksen ja saivat pitää kymmenen prosenttia hallitsemansa alueen verotuotoista. Brittihallinto teki heistä myös maanomistajia, ja näin syntyi aatelisluokka jonka asema säilyi Intian itsenäistymiseen asti. Uttar Pradeshissa zamindarit olivat suurmaanomistajia, muualla Pohjois-Intiassa kylän zamindarit hallitsivat ja viljelivät kylän viljelysmaita yhdessä. Maratin valtakunnassa zamindari oli periytyvä veronkerääjän virka.


title: Uwa Elderson Echiéjilé

text: Uwa Elderson Echiéjilé (s. 20. tammikuuta 1988), pelaajanimeltään Elderson on nigerialainen jalkapalloilija, joka edustaa Ligue 1:ssä pelaavaa AS Monacoa. Hän on edustanut tätä joukkuetta vuodesta 2010. Echiéjilén pelipaikka on vasen laitapuolustaja. Urallansa hän on myös edustanut ranskalaista Stade Rennais FC:tä vuosina 2007-2010, vuosina 2004-2007 kasvattajaseuraansa Bendel Insurance FC:tä sekä vuosina 2010-2014 portugalilaista SC Bragaa. Nigerian jalkapallomaajoukkueessa Echiéjilé on pelannut vuodesta 2009. Hän on tehnyt 38:ssa pelaamassaan ottelussa kolme maalia. Hän kuului myös maajoukkueen kokoonpanoon vuoden 2010 maailmanmestaruuskilpailuissa ja vuoden 2013 Confederations Cupissa. Vuonna 2013 hän voitti myös Afrikan mestaruuden Nigerian joukkueessa.


title: Jalkapallon Suomensarjan kausi 1966

text: Jalkapallon Suomensarjan kausi 1966 oli Suomen jalkapallon toiseksi korkeimman sarjatason kausi. Kausi pelattiin kolmena lohkona kaksinkertaisena sarjana. Lohkovoittajat nousivat Mestaruussarjaan kaudeksi 1967.


title: Jalkapallon Suomensarjan kausi 1966

text: Suomen jalkapallon sarjataulukoita


title: Tartronihappo

text: Tartronihappo eli hydroksimalonihappo (CHO) on dikarboksyylihappo, joka sisältää myös hydroksyyliryhmän. Yhdistettä käytetään pääasiassa laboratoriokemikaalina.


title: Tartronihappo

text: Tartronihappo on huoneenlämpötilassa kellertävää kiinteää ainetta. Yhdiste liukenee hyvin veteen ja polaarisiin orgaanisiin liuottimiin kuten etanoliin. Kuumennettaessa tartronihappoa yli sen sulamispisteen yhdiste hajoaa polyglykoliksi ja hiilidioksidiksi. Tartronihapon liuokset ovat heikosti happamia ja se muodostaa metallien kanssa suoloja ja kelaatteja.


title: Tartronihappo

text: Tartronihappoa voidaan syntetisoida katalyyttisesti hapettamalla glyserolia. Välituotteina muodostuu dihydroksiasetonia ja glyseriinihappoa. Yhdiste voidaan hapettaa edelleen mesoksaalihapoksi. Muita tartronihapon valmistusmenetelmiä ovat malonihapon otsonolyysi tai käyttämällä lähtöaineena viinihappoa tai dietyylibentsyloksimalonaattia. Tartronihapon pääasiallinen käyttökohde on käyttö laboratoriokemikaalina. Sitä voidaan käyttää myös lääkeaineiden synteeseissä ja korroosionestoaineissa.


title: Katulehdet

text: Katulehdet ovat asunnottomien tai köyhien ihmisten kaduilla myymiä sanomalehtiä. Ne syntyivät 1980- ja 1990-luvulla reaktiona siihen, että asunnottomien ihmisten määrä länsimaissa oli kasvanut samalla, kun valtavirtamedia vahvisti negatiivista käsitystä asunnottomista.


title: Katulehdet

text: Vuonna 1994 perustettu katulehtien kattojärjestö INSP (International Network of Street Papers) toimii noin 40 maassa. Sen jäsenlehdillä arvioidaan olevan yhteensä noin kuusi miljoonaa lukijaa. INSP:n merkittävin alueellinen tukijärjestö on NASNA (North American Street Newspaper Association), joka toimii vain Yhdysvalloissa ja Kanadassa. Kahden kattojärjestön noin 150 jäsenlehden rinnalla julkaistaan myös yksittäisiä katulehtiä. Niiden kaikkien yhteinen nimittäjä on osallistua kriittiseen yhteiskunnalliseen keskusteluun. INSP:n jäsenlehdet ovat riippumattomia ulkoisesta ohjauksesta ja sijoittavat mahdolliset tuottonsa sosiaaliseen toimintaan tai kehitysprojekteihin. Myyjät saavat vähintään puolet lehden myyntihinnasta.


title: Katulehdet

text: Suomessa on toukokuusta 2011 lähtien julkaistu Iso Numero -lehteä, jonka kymmenen euron hintaisesta irtonumerosta myyjät saavat viisi euroa. Lehden takana on Isot Tekijät ry. Vuonna 2017 Ison Numeron myyjät ansaitsivat noin 110 000 euroa.


title: Katulehdet

text: Pohjoismaissa katulehtiliike sai alkunsa tukholmalaisesta Situation Sthlmista vuonna 1995. Seuraavana vuonna perustettu tanskalainen Hus Förbi on nykyään Pohjoismaiden suurin katulehti noin 85 000 kappaleen painoksellaan. Norjassa ensimmäiseksi ehti = Norge / = Oslo vasta vuonna 2005, mutta nyt vastaavia julkaisuja on noin kymmenen. Katulehtien välille on jo syntynyt kilpailua ja ristiriitoja myyntipaikoista sekä Skandinaviassa että muualla Euroopassa, missä niitä julkaistaan yli kahdessakymmenessä maassa.


title: Liettuan NUTS-aluejako

text: Liettuan NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS 1 ja 2 tasoilla Liettua ei jakaudu pienempiin yksikköihin ja NUTS 3-tasolla Liettua jakautuu kymmeneen yksikköön.


title: Liettuan NUTS-aluejako

text: NUTS-tasojen rinnalla Liettuassa on myös kaksi hallinnollisen yksikön (LAU) tasoa:


title: Tomorrow Never Knows (The Beatlesin albumi)

text: Tomorrow Never Knows on brittiläisen rock-yhtye The Beatlesin vuonna 2012 julkaistu kokoelma-albumi. Albumi julkaistiin 24. heinäkuuta 2012 iTunes-palvelussa.


text: "Tomorrow Never Knowsin" idea oli koota yhteen The Beatlesin eniten rock-musiikkiin vaikuttaneet kappaleet ja koota albumille useita eri tyylisiä Beatles-kappaleita. Albumin nimi otettiin The Beatlesin "Revolver"-albumilla olleen, John Lennonin säveltämän ”Tomorrow Never Knows” -kappaleen mukaan.


text: Kappaleen nimen perässä sen tekijät, sekä sen kesto.


title: Luxemburgin NUTS-aluejako

text: Luxemburgin NUTS-aluejako on kolmetasoinen kansainvälisiin tilastointitarkoituksiin kehitetty aluejako. Kaikilla kolmella NUTS-tasolla Luxemburg jakautuu vain yhteen yksikköön.


title: Luxemburgin NUTS-aluejako

text: NUTS-tasojen rinnalla Luxemburgissa on myös kaksi hallinnollisen yksikön (LAU) tasoa:


title: Tim Matavž

text: Tim Matavž (s. 13. tammikuuta 1989) on slovenialainen jalkapalloilija, joka edustaa saksalaista FC Augsburgia. Matavž on pelipaikaltaan keskushyökkääjä. PSV Eindhovenin lisäksi hän on edustanut FC Groningenia, FC Emmenia, ND Goricaa sekä kasvattajaseuraansa ND Biljeä. Slovenian jalkapallomaajoukkueessa oikeajalkainen Matavž on pelannut 27 ottelua ja tehnyt niissä 10 maalia. Hän kuului myös Slovenian miehistöön vuoden 2010 jalkapallon maailmanmestaruuskilpailuissa. Hän on 188 senttimetriä pitkä. Matavž siirtyi kesällä 2014 Augsburgiin seuran siirtoennätyksellä.


title: Maltan NUTS-aluejako

text: Maltan NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS 1 ja 2 tasoilla Malta ei jakaudu pienempiin yksikköihin ja NUTS 3-tasolla Malta jakautuu kahteen yksikköön.


title: Maltan NUTS-aluejako

text: NUTS-tasojen rinnalla Maltalla on myös kaksi hallinnollisen yksikön (LAU) tasoa:


title: Slovakian NUTS-aluejako

text: Slovakian NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS 1 tasolla Slovakia on yksi yksikkö. NUTS 2 tasolla Slovakia jakautuu neljään yksikköön ja NUTS 3 tasolla 8 yksikköön.


title: Slovakian NUTS-aluejako

text: NUTS-tasojen rinnalla Slovakiassa on myös kaksi hallinnollisen yksikön (LAU) tasoa:


title: Mike Pedicin

text: Mike Pedicin (oik. Michael L. Pedicine; 24. lokakuuta 1917 – 26. kesäkuuta 2016 Ardmore, Pennsylvania) oli yhdysvaltalainen saksofonisti. Hän soitti vuosikymmenen ajan swingmusiikkia, mutta siirtyi R&B-vaikutteiseen tyyliin. Pedicin oli parturin poika ja yksi neljästä lapsesta. Hän oli jo 10-vuotiaana aloittanut alttosaksofonin soiton ja teini-ikäisenä hän jo johti omaa yhtyettään. Vuonna 1940 hänellä oli yhtye nimeltään Four Sharps, johon kuuluivat myös Maurice Belmont, Louis de Francesco ja Dave Appell. Vuonna 1955 Pedicin sai levytyssopimuksen RCA Victorin kanssa. Hänen kappaleitaan olivat muiden muassa ”D-E-V-I-L”, ”Rock-A-Bye” ja ”Shake a Hand” (1958). Pedicin jatkoi musiikin tekemistä vielä 1980-luvulla ja sen jälkeenkin.


title: Sonny Simmons

text: Sonny Simmons (s. 4. elokuuta 1933 Sicily Island, Louisiana) on yhdysvaltalainen jazz-alttosaksofonisti. Hän oli 1960-luvulla yksi lupaavimmista avantgarde-soittajista. Hän varttui Oaklandissa, aloitti englannintorven soiton ja siirtyi sitten 16-vuotiaana alttosaksofoniin. Hän teki yhteistyötä Lowell Fulsomin sekä Amos Milburnin kanssa, soitti jonkin aikaa bebopia ja löysi sitten oman äänensä free jazzissa. Vuonna 1961 hän soitti Charles Mingusin kanssa, ja vuonna 1962 hän perusti oman yhtyeensä huilisti Prince Lashan kanssa. Heidän levytettyään "The Cryn" Simmons muutti New Yorkiin, jossa asui vuoteen 1965; hän levytti Elvin Jonesin sekä Eric Dolphyn kanssa.


title: Sonny Simmons

text: Simmons meni naimisiin trumpetisti Barbara Donaldin kanssa. Avioliitto hajosi sittemmin, ja 1970-luvun puoleenvälin mennessä Simmons oli pitkälti lopettanut uransa musiikissa. Vuonna 1994 hän teki paluun ja levytti "Ancient Ritual" -trioalbumin. Hän on jatkanut levytysuraansa tämän jälkeen.


title: Joseph Gallieni

text: Joseph Simon Gallieni (24. huhtikuuta 1849 Saint-Béat – 27. toukokuuta 1916 Versailles) oli ranskalainen kenraali, joka palveli Ranskan siirtomaiden hallinnossa ja komentajana ensimmäisessä maailmansodan alkuvaiheessa.


title: Joseph Gallieni

text: Gallieni kävi Saint-Cyrin sotilasakatemian ja osallistui Saksan–Ranskan sotaan 1870–1871. Hänet lähetettiin 1870-luvun puolivälissä Afrikkaan. Vuonna 1878 kapteenina Senegaliin kommennettu Gallieni oli merkittävällä tavalla mukana sotilasretkikunnissa, jotka laajensivat 1880-luvun alussa Ranskan siirtomaavaltaa Nigerjoen yläjuoksulle. Sen jälkeen hän palveli Martiniquella, kunnes sai nimityksen Ranskan Sudanin kuvernööriksi. Hän kukisti sudanilaisten kapinoinnin. Vuosina 1892–1896 Gallieni toimi Ranskan Indokiinassa Kiinan rajalla sijainneen Lang Sonin alueen komentajana, ja rauhoitti alueella esiintyneet levottomuudet. Vuosina 1896–1905 hän oli Ranskan hiljattain valtaaman Madagaskarin kenraalikuvernööri. Siellä hän syrjäytti kuningatar Ranavalona III:n ja kukisti seuranneen monarkistisen kapinan. Gallieni ylennettiin 1900 divisioonankenraaliksi.


title: Joseph Gallieni

text: Vuosina 1905–1906 Gallieni oli Ranskan Länsi-Afrikan, Itä-Afrikan, Antillien ja Oseaanian joukkojen tarkastajana, 1906–1908 armeijakunnan komentajana kotimaassa sekä Lyonin sotilaskuvernöörinä ja vuodesta 1908 kaikkien siirtomaajoukkojen tarkastajana sekä ylimmän sotaneuvoston jäsenenä. Vuonna 1911 häntä kaavailtiin Ranskan asevoimien uudeksi komentajaksi, mutta korkean ikänsä ja huonon terveytensä vuoksi hän luopui mahdollisuudesta kenraali Joseph Joffren hyväksi.


title: Joseph Gallieni

text: Gallieni jätti aktiivipalveluksen huhtikuussa 1914, mutta hänet kutsuttiin takaisin saman vuoden elokuussa maailmansodan sytyttyä. Hänestä tehtiin aluksi ylipäällikkön sijainen ja sotaministerin tekninen avustaja. 26. elokuuta hänet nimitettiin Pariisin sotilaskuvernööriksi, tehtävänään puolustaa pääkaupunkia lähestyviltä saksalaisilta. 1. syyskuuta myös Pariisia kohti perääntynyt kenraali Maunouryn kuudes armeija alistettiin Gallienille, joka komensi sen iskemään kaakkoon päin kääntyneen Saksan ensimmäisen armeijan sivustaan. Taistelun aikana hän lähetti Maunourylle vahvistuksia pariisilaisilla takseilla. Maunouryn hyökkäys auttoi ranskalaiset voittoon 6. syyskuuta käynnistyneessä Marnen taistelussa, mikä luultavasti pelasti Pariisin. Jälkeenpäin on kiistelty siitä, oliko menestyksekäs idea saksalaisten sivustaan iskemisestä alkuaan Gallienin vai ylipäällikkö Joffren, joka sai siitä enimmän kunnian.


title: Joseph Gallieni

text: Gallieni toimi lokakuusta 1915 maaliskuuhun 1916 Ranskan sotaministerinä, mutta joutui jättämään tehtävän huonon terveytensä vuoksi ja kuoli pari kuukautta sen jälkeen. Ministerikautenaan hänellä oli yhteistyövaikeuksia Joffren kanssa. Gallieni ylennettiin postuumisti Ranskan marsalkaksi vuonna 1921.


title: Unkarin NUTS-aluejako

text: Unkarin NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS 1 -tasolla on kolme yksikköä, NUTS 2 -tasolla seitsemän ja NUTS 3 -tasolla kaksikymmentä.


title: Unkarin NUTS-aluejako

text: NUTS-tasojen rinnalla Unkarissa on myös kaksi hallinnollisen yksikön (LAU) tasoa:


title: The Bad Plus

text: The Bad Plus on Minnesotassa perustettu yhdysvaltalainen jazztrio. Sen jäsenet ovat basisti Reid Anderson, rumpali David King ja pianisti Orrin Evans. Trio aloitti kokoonpanolla yhteistyöllä vuonna 1990 ja sai vaikutteita monilta eri tahoilta. Pianistina vaikutti Ethan Iverson jonka tilalle Orrin Evans tuli vuonna 2018. Yhtyeen jäsenillä oli myös muita projekteja, jotka he siirsivät sivuun syksyllä 2001. Fresh Sound -levymerkillä ilmestyi tuolloin yhtyeen mukaan nimetty albumi, joka oli arvostelumenestys.


title: Duane Jones

text: Duane L. Jones (s. 2. helmikuuta 1937 – k. 22. heinäkuuta 1988) oli yhdysvaltalainen näyttelijä, joka tunnetaan parhaiten Benin roolista kauhuelokuvassa "Night of the Living Dead" vuonna 1968.


title: Duane Jones

text: Jones näytteli "Night of the Living Deadin" lisäksi seitsemässä muussakin elokuvassa sekä teatterissa. Jonesin elokuvaroolit olivat pääasiassa kauhuelokuvissa.


title: Duane Jones

text: Jones menehtyi sydänhalvaukseen 22. heinäkuuta 1988 ollessaan 51-vuotias.


title: Lamine Diack

text: Lamine Diack (s. 7. kesäkuuta 1933 Dakar) on senegalilainen urheiluvaikuttaja ja poliitikko sekä entinen pituushyppääjä ja jalkapallovalmentaja.


title: Lamine Diack

text: Diack toimi Kansainvälisen yleisurheiluliitto IAAF:n puheenjohtajana vuosina 1999–2015. Hän on myös Kansainvälisen olympiakomitean jäsen vuodesta 1999 lähtien.


title: Lamine Diack

text: Kuten edeltäjänsä IAAF:n johdossa Primo Nebiolo, myös Lamine Diack oli aktiiviaikanaan urheilijana pituushyppääjä. Hän oli lupaava lahjakkuus, mutta polvivamma lopetti uran ennen aikojaan. Diack piti hallussaan pituushypyn Ranskan Länsi-Afrikan ennätystä vuosina 1957–1960 ja voitti Ranskan mestaruuden vuonna 1958. Hänen uran pisin hyppynsä kantoi 7,72 metriä.


title: Lamine Diack

text: Urheilijauran jälkeen Lamine Diack kiinnostui jalkapallosta. Hän toimi seuravalmentajana "Foyer France Sénégalissa", joka sittemmin muutti nimensä ASC Diarafiksi, vuosina 1963–1964. Saman seuran presidentti Diack on ollut vuodesta 1994 lähtien. Vuosina 1964–1968 hän oli Senegalin jalkapallomaajoukkueen tekninen johtaja. Tuona aikana Senegal ylsi kahdesti Afrikan mestaruuskisojen finaaliin.


title: Lamine Diack

text: Lamine Diack on valmistunut Dakarin yliopiston laki ja taloustieteiden tiedekunnasta sekä Ranskan kansallisesta verokoulusta "École Nationale des impôts". Diack toimi valtion verotarkastajana vuosina 1961–1969 ja yliverotarkastajana 1995–2001. Lisäksi hän on ollut Senegalin kansallisen vesilaitoksen (SONES) hallituksen puheenjohtaja.


title: Lamine Diack

text: Diack aloitti poliittisen uransa vuonna 1969, kun hänestä tuli urheilukomissaari. Vuosina 1970–1974 hän toimi valtiosihteerinä urheilun, nuorisoasioiden, ja kulttuurin sektoreilla. Vuonna 1978 Lamine Diack valittiin sekä Dakarin pormestariksi että Senegalin alahuoneeseen. Alahuoneen varapuhemies Diack oli vuosina 1988–1993.


title: Lamine Diack

text: Uran urheiluvaikuttajana Diack aloitti jo 1960-luvulla, kun hänestä tuli Senegalin yleisurheiluliiton pääsihteeri vuonna 1963. Senegalin yleisurheiluliiton presidenttinä Lamine Diack toimi vuosina 1974–1978. Liiton kunniapresidentti Diack on vielä tänäkin päivänä. Afrikan amatööriyleisurheiluliiton (AAAC) presidentti Diack oli vuosina 1973–2003. Hän oli myös Afrikan urheilun korkeimman neuvoston SCSA:n jäsen vuosina 1973–1987.


title: Lamine Diack

text: Kansainvälisen yleisurheiluliiton palvelukseen Lamine Diack tuli vuonna 1976, kun hänet äänestettiin IAAF:n hallituksen jäseneksi. IAAF:n vanhempi varapuheenjohtaja Diackista tuli vuonna 1991, jossa virassa hän oli aina silloisen puheenjohtajan Primo Nebiolon kuolemaan saakka. Vuonna 1999 Nebiolon kuoltua Diack toimi ensin virkaa tekevänä puheenjohtajana ja myöhemmin hänet äänestettiin uudeksi puheenjohtajaksi. Diack äänestettiin uudelle toimikaudelle neljä kertaa vuosina 2001, 2003, 2007 ja 2011. Diack ilmoitti luopuvansa IAAF:n puheenjohtajuudesta vuonna 2015.


title: Lamine Diack

text: Olympialiikkeessä Lamine Diack on ollut mukana vuodesta 1974, jolloin hänestä tuli Senegalin olympiakomitean jäsen. Senegalin olympiakomitean puheenjohtajana hän toimi vuosina 1985–2002. Kansainvälisen olympiakomitean jäsen Diack on ollut vuodesta 1999 lähtien, koska IAAF:n puheenjohtajalla on olympiakomiteassa kiintiöpaikka.


title: Lamine Diack

text: Vuonna 2013 Diack kritisoi voimakkaasti Maailman antidopingtoimistoa WADAa. Hän syytti WADAa aktiivisesta kampanjoimisesta Jamaikan ja Kenian yleisurheilijoita vastaan. Diack on myös kritisoinut dopingin käytön aiheuttaman kilpailukiellon pituutta yleisurheilussa. Hänen mukaansa jalkapallon puolella ei koskaan aseteta urheilijaa neljän vuoden kilpailukieltoon. Diack on erityisesti vakuuttanut, että Usain Bolt urheilee puhtaasti.


title: Lamine Diack

text: Lamine Diack sai vuonna 2011 Kansainvälisen olympiakomitean eettiseltä komissiolta virallisen varoituksen sekaantumisesta lahjusskandaaliin. Niin sanotussa ISL-lahjusskandaalissa urheilumarkkinointiin erikoistunut yritys "International sport and leisure" oli lahjonut vuosina 1989–1999 urheilupäättäjiä saadakseen mainossopimuksia. Samaan skandaalin liittyen Afrikan jalkapalloliiton puheenjohtaja Issa Hayatou sai nuhteet, joka on isompi rangaistus kuin varoitus. FIFA:n pitkäaikainen puheenjohtaja João Havelange erosi itse olympiakomiteasta jo ennen eettisen komission käsittelyä kuultuaan epäilyt. Diack on sanonut puolustuksekseen, että hän sai rahat ystävältään Jean-Marie Weberiltä, joka oli tuolloin ISL:n toimitusjohtaja, vain yksityishenkilönä eikä asiaan liity eturistiriitoja. Weber oli Diackin mukaan halunnut auttaa rahallisesti, koska Diackin talo paloi vuonna 1993.


title: Lamine Diack

text: Wadan 14. tammikuuta 2016 julkaiseman raportin mukaan Diack järjesti IAAF:ssä harjoitetun korruption. Ranskan poliisi tutkii parhaillaan Diackin tekemisiä, ja syytteen nostoa harkitaan.


title: Lamine Diack

text: Diack on naimisissa ja hänellä on 15 lasta.


Jope Ruonansuu ja Porsaanperän pikkujoulut on Jope Ruonansuun 23. studioalbumi. Se julkaistiin 29. marraskuuta 2013. Albumi sisältää tuttuja joululauluja ja imitaatioita, ja kokonaisuuteen kuulijan johdattelee joulupukki, veli Seppo Ruonansuu. Albumin on tuottanut Kuja Salmi.


title: Jope Ruonansuu ja Porsaanperän pikkujoulut

text: Albumi ylsi Suomen virallisen listan sijalle 31.


title: Thomas Bloch

text: Thomas Bloch (s. 1962 Colmar) on ranskalainen muusikko. Hän asuu Pariisissa. Hän on erikoistunut taidemusiikin esittämiseen harvinaisilla soittimilla, joihin kuuluvat ondes Martenot, lasiharmonikka ja cristal Baschet. Bloch on esittänyt myös muun muassa rockia, elokuvamusiikkia ja maailmanmusiikkia. Hän on säveltänyt ja tuottanut musiikkia myös itse. Bloch opiskeli Pariisin konservatoriossa Jeanne Loriod'n johdolla ja sai ondes Martenot'n soittajana ensipalkinnon. Hänellä on Strasbourgin yliopistosta maisterin arvo musikologiassa. Hän on esiintynyt kymmenissä maissa, ja häntä kuullaan yli 150 levytyksellä. Hän on lisäksi ollut mukana yli kahdessasadassa televisio- ja radio-ohjelmassa.


title: Thomas Bloch

text: Blochin yhteistyökumppaneita ovat olleet Radiohead, John Cage, Gorillaz, Damon Albarn, Tom Waits, Marianne Faithfull, Bob Wilson, Emilie Simon, Luc Jacquet, Milos Forman ja Daft Punk. Bloch on opettanut ondes Martenot'n soittoa Strasbourgissa vuodesta 1992. Hän on Evian-musiikkifestivaalin musiikillinen johtaja. Bloch esittää sekä perinteistä että nykyaikaista taidemusiikkia ja soittaa vuosittain lukuisia kantaesityksiä avantgarde-musiikista populaarimusiikkiin.


title: Vielä täällä

text: Vielä täällä on suomalaisartisti Jesse Kaikurannan kappale hänen toiselta, "Vaikka minä muutuin", studioalbumilta. Sen julkaisi Universal Music albumin ensimmäisenä singlenä 27. syyskuuta 2013. Kappaleelle on tehty myös musiikkivideo, joka julkaistiin videopalvelu YouTubessa 22. lokakuuta 2013. Kappale on ollut parhaimmillaan latauslistan 25. sijalla sekä radioiden neljänneksi soitetuin kappale.


title: Augustin Dubail

text: Augustin Yvon Edmund Dubail (15. huhtikuuta 1851 Belfort – 7. tammikuuta 1934 Pariisi) oli ranskalainen kenraali, joka palveli ensimmäisessä maailmansodassa.


title: Augustin Dubail

text: Dubail aloitti upseerinuransa vuonna 1870 ja osallistui Saksan–Ranskan sotaan samana vuonna. Hän toimi opettajana Saint-Cyrin sotilasakatemiassa ja sen jälkeen esikuntaupseerina. Vuonna 1901 hänet ylennettiin everstiksi ja nimitettiin ensimmäisen zouave-rykmentin komentajaksi, vuonna 1904 prikaatinkenraaliksi ja Saint-Cyrin sotilaskatemian johtajaksi sekä vuonna 1908 prikaatinkenraaliksi ja Ranskan yleisesikunnan päälliköksi. Vuodesta 1910 Dubail oli 9:nnen armeijakunnan komentaja ja vuodesta 1913 ylimmän sotaneuvoston jäsen.


title: Augustin Dubail

text: Ensimmäisen maailmansodan sytyttyä Dubail nimitettiin Ranskan ensimmäisen armeijan komentajaksi, ja hänen tehtävänään oli suunnitelma XVII:n mukaisesti hyökätä itään ja vallata Saksalta Elsassin alue. Elokuussa 1914 käynnistynyt ranskalaisten hyökkäys torjuttiin heti alkuunsa, mutta Dubail onnistui puolustautumaan saksalaisten vastahyökkäystä vastaan Meusen luona. Vuoden 1915 alussa hänet ylennettiin itäisen armeijaryhmän komentajaksi, vastuualueenaan länsirintama Belfortin ja Verdunin välillä. Dubail oli aluksi tyytyväinen ranskalaisten puolustusasemiin, mutta alkoi sitten epäillä saksalaisten suunnittelevan suurta hyökkäystä Verdunia vastaan ja pyysi lisää raskasta tykistöä alueen puolustukseen. Ylipäällikkö Joseph Joffre epäsi pyynnön koska ei uskonut saksalaisten hyökkäävän juuri Verduniin. Kun saksalaisten hyökkäys kaikesta huolimatta käynnistyi, Joffre vieritti syyn Dubailin harteille ja siirsi tämän pois tehtävistään maaliskuussa 1916. Sen jälkeen Dubail toimi Pariisin sotilaskuvernöörinä toukokuuhun 1918.


title: Awamiliitto

text: Awamiliitto ( ) on suurempi Bangladeshin kahdesta suuresta puolueesta. Vuoden 2008 parlamenttivaaleissa se sai 49 prosenttia äänistä ja 230 paikkaa kolmestasadasta. Puolueen puheenjohtaja Sheikh Hasina on olut maan pääministeri vuodesta 2009.


title: Awamiliitto

text: Vuoden 2018 vaaleissa Awamiliitto varmisti itselleen kolmannen hallituskauden.


title: Awamiliitto

text: Awamiliitto perustettiin vuonna 1949, ja sen tavoitteena oli ajaa Itä-Pakistanin itsenäisyyttä. Vuonna 1970 Sheikh Mujibur Rahmanin johtama puolue sai vaaleissa murskavoiton. Länsi-Pakistan ei tunnustanut lopputulosta, syntyi mellakoita, ja Awamiliitto julisti Itä-Pakistanin, nykyisen Bangladeshin, itseänäiseksi. Rahmanista tuli vuonna 1972 pääministeri ja vuonna 1975 presidentti.


title: Punakääpä

text: Punakääpä ("Pycnoporus cinnabarinus") on kääpälaji, joka kuuluu samaan sukuun rusokäävän kanssa. Laji toimii lehtipuutavaran lahottajana. Punakääpä ei ole myrkyllinen, mutta ei myöskään hyvä ruokasieni.


title: Punakääpä

text: Punakääpä on väriltään oranssinpunainen. Itiöemä on laakea, litteä, puolipyöreä ja sen reunat ovat ohuenterävät.


title: Punakääpä

text: Punakääpää esiintyy koivumetsissä ja lepikoissa. Sitä tavataan myös uhuissa lahopuissa.


title: Vain elämää – 44 reteetä rallia

text: Vain elämää – 44 reteetä rallia on viimeinen ilmestynyt kokoelmalevy Irwin Goodmanin kappaleista. Levy ilmestyi 27. lokakuuta 2010.


title: Ammattijärjestäjä

text: Ammattijärjestäjä (engl. professional organizer) on tavaran, informaation ja ajanhallinnan ammattilainen, joka auttaa sekä yksityisiä että yritysasiakkaita. Ammattiala on Suomessa vielä uusi.


title: Ammattijärjestäjä

text: Ammattijärjestäjä työskentelee aina yhdessä asiakkaan kanssa. Aluksi kartoitetaan asiakkaan tilanne ja tarpeet, joiden pohjalta lähdetään poistamaan turhaa ja säilyttämään tarpeellista. Ammattijärjestäjän työ on luonteeltaan konsultoivaa, mutta järjestämisen ammattilainen osallistuu muutoksen tekemiseen myös konkreettisesti ja neuvoo tarvittaessa kädestä pitäen. Samalla ammattijärjestäjä auttaa kehittämään toimintamalleja, joiden avulla yhdessä aikaansaatu muutos on myös mahdollista ylläpitää.


title: Ammattijärjestäjä

text: Yksityisen asiakkaan luona ammattijärjestäjän tyypillisiä työtehtäviä ovat esimerkiksi kodin tai jonkin sen yksittäisen tilan (kuten kellarin, varaston tai vaatehuoneen) järjestäminen, muutoissa avustaminen, kuolinpesän tavaroiden läpikäymisessä avustaminen, kuittien ja muiden tärkeiden papereiden arkistointi sekä tietokoneen tiedostojen järjestäminen niiden löytämistä helpottavaan kansiorakenteeseen.


title: Ammattijärjestäjä

text: Osa ammattijärjestäjistä on erikoistunut tarjoamaan palveluita pelkästään yrityksille.


title: Ammattijärjestäjä

text: Vuonna 2011 perustettu Suomen ammattijärjestäjät ry on yhdistys, jonka tehtävänä on kehittää ja tutkia alaa Suomessa, lisätä sen tunnettuutta sekä valvoa ja edistää jäsentensä ammatillista osaamista. Yhdistys pyrkii myös jakamaan tietoa liiallisten tavaramäärien haitoista.


title: Kubb (peli)

text: Kubb on perinteinen gotlantilainen pääsääntöisesti ulkokentillä pelattava keilapeli. Sitä voidaan pelata niin yksilö- kuin joukkuepelinä. Pelaajien määrä on tyypillisesti 2-20. Peliä voidaan pelata monenlaisilla alustoilla kuten ruoholla, soralla, lumella ja jäällä. Tärkeintä on, että pelialue on sileä ja tasainen. Sääntöjenmukainen pelialueen koko on 5 x 8 metriä.


title: Kubb (peli)

text: Kubbia pelataan seuraavilla pelivälineillä:


title: Tora! Tora! Tora!

text: Tora! Tora! Tora! on vuonna 1970 ensi-iltansa saanut yhdysvaltalais-japanilainen sotaelokuva. Se kertoo Japanin hyökkäyksestä Pearl Harboriin vuonna 1941. Juonessa seurataan rinnakkain japanilaisten valmistautumista ja yhdysvaltalaisten varautumista hyökkäykseen. Elokuvan nimi tulee japanilaisten käyttämästä koodiviestistä, jolla ilmaistiin yllätysiskun onnistuneen.


title: Tora! Tora! Tora!

text: Filmin japanilaiseksi ohjaajaksi oli aluksi kiinnitetty kiiteltyjen mustavalkofilmien tekijä Akira Kurosawa. Hänen yhteistyönsä amerikkalaisten kanssa kuitenkin epäonnistui, ja Kinji Fukasaku korvasi hänet elokuvan tuotantovaiheessa.


title: Tora! Tora! Tora!

text: "Video-oppaassa" vuodelta 1994 Ilkka Jauhiainen sanoo elokuvan kelpaavan lähinnä historian oppitunniksi ja antaa sille yhden tähden viidestä, mikä vastaa sanallista arviota ”huono”.


title: Niilin legioonat

text: Niilin legioonat (, , , ”Kleopatran legioonat”) on vuonna 1959 valmistunut italialais-espanjalais-ranskalainen seikkailuelokuva. Tyylilajiltaan historia-aiheista peplumia edustavan elokuvan on ohjannut Vittorio Cottafavi. Sen pääosia esittävät Linda Cristal, Georges Marchal ja Ettore Manni.


title: Niilin legioonat

text: Roomalainen kenturio Curridio saapuu Aleksandriaan varoittamaan Kleopatran kanssa liittoutunutta Marcus Antoniusta sodasta Augustuksen kanssa. Majatalossa hän rakastuu salaperäiseen tanssijaan Bereniceen. Antonious torjuu Curridion varoitukset ja Curridio havaitsee, että Berenice on itse asiassa kuninkaallisen elämänsä rajoituksia uhmaava Kleopatra. Pettynyt mies siirtyy Augustuksen leiriin, ja roomalaiset murskaavat taistelussa Egyptin armeijan. Lopussa Curridio palaa Aleksandriaan pelastamaan häneen rakastuneen Teyrè-tytön ja löytää palatsista Kleopatran ja Antoniuksen ruumiit.


title: Niilin legioonat

text: Madridin CEA-studiolla ja Rooman Cinecittàssa Supercinescope-laajakangastekniikalla Eastmancolor-väreissä kuvattu "Niilin legioonat" on Cottafaville ominaiseen tapaan enemmän kuin pelkkä värikäs peplum-seikkailu. Komeista lavasteistaan ja toimintajaksoistaan huolimatta se on pohjimmiltaan inhimillinen ja sodanvastainen draama, jossa huomio keskittyy päähenkilöiden moraalisiin valintoihin. Elokuva menestyi Italiassa kohtalaisesti tuottaen yhteensä 472 miljoonan liiran pääsylipputulot. Yhdysvalloissa 20th Century Fox osti "Niilin legioonien" oikeudet miljoonalla dollarilla ja hyllytti elokuvan, jotta se ei häiritsisi yhtiön oman "Kleopatran" markkinointia. Eräät kriitikot ovat pitäneet Cottafavin elokuvaa jopa Joseph L. Mankiewiczin ja Elizabeth Taylorin filmiä parempana.


title: Antti Särkelä

text: Antti Särkelä (17. maaliskuuta 1804 Himanka – 28. lokakuuta 1873 Turku) oli kelloseppä, joka tiettävästi rakensi Suomen ensimmäisen kronometrin.


title: Antti Särkelä

text: Särkelän vanhemmat olivat Kustaa Särkelä ja Liisa Heikintytär. Särkelä ryhtyi jo nuorena korjaamaan kyläläisten taskukelloja. Kellosepän taitojaan hän kehitti edelleen Kokkolassa, jonne hän muutti 1829. Siellä hän onnistui rakentamaan Suomen tiettävästi ensimmäisen kronometrin. Kun Särkelän maine levisi, hän pääsi Pietariin, jossa sai 500 ruplan palkinnon eräästä kronometristaan. Toimittuaan muutaman vuoden Vaasassa kronometritehtailijana hän muutti Himangalle ja sieltä 1860 Turkuun poikansa Tuomaksen kanssa, joka oli ollut kolme vuotta kellosepän taitoja Pietarissa oppimassa. Särkelä tunnettiin erityisesti seinäkellojen tekijänä, yksi niistä hankittiin senaatin istuntosaliin. Hän valmisti myös sähkömagneettisia kojeita.


title: Antti Särkelä

text: Särkelän puoliso vuodesta 1829 oli Elisabet Kerola (k. 1883). Suomen ensimmäisiin naiskuvanveistäjiin kuulunut Eveliina Särkelä (1847–1939) oli heidän tyttärensä.


Euroopan ammatillisen koulutuksen kehittämiskeskus (Centre Européen pour le Développement de la Formation Professionnelle, Cedefop) on Euroopan unionin erillisvirasto, jonka päämaja sijaitsee Thessalonikissa, Kreikassa. Sen tavoitteena on edistämällä ammatillista koulutusta, ja sitä johtaa kerran vuodessa kokoontuva, 89-jäseninen johtokunta.


title: Euroopan ammatillisen koulutuksen kehittämiskeskus

text: Kehittämiskeskuksen tavoitteena on edistää elinikäistä oppimista tuottamalla tietoa ammattikoulutuksesta. Se tukee ammatillisen koulutuksen kehittämistä ja tutkimusta. Lisäksi se välittää tietoa ammatillisesta koulutuksesta ja koulutuspolitiikasta Euroopan unionin jäsenmaiden, ETA-maiden ja Euroopan komission kesken. Keskus kokoaa ammatillisen koulutuksen jatkokoulutukseen liittyvää tietoa, tarjoaa tutkimustyötä varten erilaisia tutkimus- ja tilastotietoja ja tukee päätöksentekoa erilaisilla poliittisilla analyyseilla. Se levittää asiakirjoja ja tietoja verkkosivustojen, julkaisujen, verkostoiden, opintokäyntien, konferenssien ja seminaarien avulla. Keskus kannustaa eurooppalaista politiikkaa tekemään yhteisiä lähestymistapoja ja tarjoaa kohtauspaikkoja ammatillisen koulutuksen eturyhmille.


text: Keskus laatii tehtäviensä tueksi ensisijaisia tavoitteita ja vuotuisia työohjelmia. Keskuksen strategista päämäärää tukemaan se on luonut neljä ensisijaista tavoitetta. Niihin kuuluvat tiedotus EU:n ammattikoulutusta koskevasta politiikasta, eurooppalaisten suuntausten ja haasteiden tulkinta, ammatillisen koulutuksen hyötyjen arviointi ja ammatillisen koulutuksen profiilin nosto.


text: Keskusta johtaa kerran vuodessa kokoontuva johtokunta, joka hyväksyy kaikki strategiset päätökset. Johtokunnassa on 89 jäsentä. Kolme jäsenistä edustaa komissiota ja loput kolmesta eri ryhmästä, eli jäsenvaltioiden hallituksista, työnantajajärjestöistä ja työntekijöiden ammattijärjestöistä. Johtokunnan asettamista ehdokkaista valittu johtaja panee täytäntöön johtokunnan päätökset, johtaa keskusta, toimii sen laillisena edustajana ja valmistelee johtokunnan sekä puheenjohtajiston kokoukset. Hänen tehtävänään ön myös laatia lopullinen tilinpäätös. Puheenjohtajisto puolestaan valvoo päätösten täytäntöönpanoa ja keskuksen johtamista tehtävänjaon ja perustamiskirjan mukaisesti. Puheenjohtajistoon kuuluu johtokunnan puheenjohtaja, kolme varapuheenjohtajaa, komission edustajasta ja jokaisen johtokunnan ryhmän nimeämästä koordinaattorista. Maltalainen James Calleja aloitti lokakuussa 2013 keskuksen johtajana.


title: Levuliinihappo

text: Levuliinihappo on orgaaninen yhdiste, joka on huoneenlämmössä valkoista kiinteää ainetta. Sen kemiallinen kaava on CHO ja rakennekaava on CHCOCHCHCOOH. Yhdisteestä käytetään myös nimiä hydroksipropaanihappo, 4-oksopentaanihappo ja asetyylipropionihappo.


title: Levuliinihappo

text: Levuliinihapon moolimassa on 116,12 g/mol, sulamispiste 33–35 °C, kiehumispiste 245–246 °C, suhteellinen tiheys 1,13 g/cm (vesi = 1,0 g/cm), leimahduspiste 137 °C ja CAS-numero 123-76-2. Yhdiste liukenee hyvin veteen.


title: Levuliinihappo

text: Levuliinihappoa voidaan valmistaa biomassan selluloosassa olevasta glukoosista happokatalysoidun hydrolyysin avulla. Biomassapohjaisessa valmistuksessa levuliinihappoa voidaan valmistaa esimerkiksi kahdella sarjaankytketyllä reaktorilla, jossa ensimmäisessä syntyy välituotetta hydroksimetyylifurfuraalia (HMF) ja toisessa reaktorissa HMF reagoi levuliinihapoksi. Jälkimmäisessä reaktorissa muodostuu sivutuotteena muurahaishappoa.


title: Sixth Floor Museum

text: Sixth Floor Museum (Kuudennen kerroksen museo) on museo, joka on pyhitetty Yhdysvaltain presidentin John F. Kennedyn muistolle. Museo sijaitsee entisen koulukirjavaraston kuudennessa kerroksessa, mistä Lee Harvey Oswald ampui kuolettavat laukaukset John F. Kennedyn salamurhassa 22. marraskuuta 1963.


title: Sixth Floor Museum

text: Museo esittelee John F. Kennedyn poliittista uraa sekä hänen viimeisen päivän tapahtumiaan. Museoon on myös lavastettu Lee Harvey Oswaldin pahvilaatikoista kyhäämä piilopaikka, missä hän oli väijynyt kiväärinsä kanssa.


title: Johan Balthasar von Campenhausen

text: Johan Balthasar von Campenhausen (30. heinäkuuta 1689 Tukholma – 28. tammikuuta 1758 Pietari) oli kenraali ja venäläisten nimittämä Suomen kenraalikuvernööri pikkuvihan aikana 1742–1743.


title: Johan Balthasar von Campenhausen

text: Von Campenhausenin vanhemmat olivat Pohjanmaan rykmentin eversti Johan Herman von Campenhausen ja Agnes Margareta Gyldenhoff, joilla oli yksitoista lasta, joista kuusi poikaa ja sisko kuolivat jo lapsina. Kahdeksas sisarus, veli, kaatui suuressa Pohjan sodassa. Isä Johan Herman von Campenhausen oli toiminut Riian ruotsalaisena varakomendanttina.


title: Johan Balthasar von Campenhausen

text: Hän tuli 1708 kuningas Kaarle XII:n drabanttijoukkoihin, joutui Puolassa vangiksi 1710 ja siirtyi ensin puolalaisten ja 1711 venäläisten palvelukseen. Everstiksi hänet ylennettiin 1717 ja myöhemmin kenraalimajuriksi. Kun Suomi joutui hattujen sodassa venäläisten miehittämäksi, von Campenhausen nimitettiin syksyllä 1742 Suomen kenraalikuvernööriksi ja hän sai hoitoonsa taloudelliset, oikeudelliset ja kirkolliset asiat. Ylimpiin hallintovirkoihin nimitettiin hänen esityksestään virolaisia ja liivinmaalaisia henkilöitä ja suomalaisia taas alempiin. Turun rauhan jälkeen 1743 syksyllä von Campenhausen palasi Venäjälle, missä hän sai tehtäväkseen laatia esityksen Viipurin läänin hallintoa varten. Vapaaherraksi hänet korotettiin 1744 ja myöhemmin kenraaliluutnantiksi.


title: Johan Balthasar von Campenhausen

text: Von Campenhausenin ensimmäinen puolisio vuodesta 1712 oli Margareta Lilliegren (k. 1733), joka oli aikaisemmin naimisissa Peipsijärven laivaston komentajan C.G. Löschern von Hertzfeldin kanssa, ja toinen vuodesta 1736 Helena Juliana von Straelborn (k. 1775).